Aneta Langerová: K pocitu slobody mi postačí klavír

Česká speváčka vyráža na sedem slovenských koncertov.

Nič na ňu netlačí, cíti sa slobodne a v pokoji a samote zbiera vnemy na nový album. Nemá sa kam ponáhľať, ešte stále neuzavrela príbeh toho posledného Na Radosti. ANETA LANGEROVÁ už dva roky spieva na koncertoch pesničky z neho a práve s nimi prichádza na Slovensko. Zastaví sa v siedmich miestach. Sériou koncertov oslavujete tak trochu svoju tridsiatku. Cítite prechod do inej fázy tvorby? „Cítim nejaký posun, nie však spojený s tridsiatkou. Zmeny zažívam prakticky každý deň, vnímam ich možno už po hodinách či minútach. Okolo mňa sa deje množstvo vecí, všeličo sa prepojuje, čo ma nesmierne napĺňa. Neustále to všetko vo mne vybuchuje do malej radosti.“ CD Na Radosti získalo až štyroch Andělov, prezentujete ho už dva roky, to je dosť výnimočný úspech, či nie? „Ešte túto šnúru neuzatvárame, len už koncertov nebude toľko ako doteraz. Úspech albumu nevidím iba v cenách, ale v koncertoch, že si ich môžeme užívať a na nich ďalej pracovať s hudobným materiálom. Vraciame sa s koncertmi aj do miest, kde sme už hrali. Keď máte stále vypredané sály, znamená to, že záujem o toto CD stále trvá.“ Bude séria koncertov v niečom iná?  „Spojenie kapely so sláčikovým triom bude rovnaké, aranžmány sa však už trochu posunuli. A určite zaznie nová pieseň Hviezda.“ Piesne zo série Na Radosti vznikali na samote rovnakého mena, chystáte sa znova niekam do lesov sústrediť sa na tvorbu? „Tentoraz som si vytvorila svoju vlastnú samotu okolo svojho klavíra doma, kde mám všetky nástroje. Zatiaľ sa cítim slobodne, nič ma netlačí, nemám pocit, že ďalšie CD musí vzniknúť okamžite. Mám teraz obdobie hľadania nových pesničiek a inšpirácií. Nasávam ako špongia a snažím sa všetko vtláčať do klaviatúry.“ Ako tvoríte svoje texty? Vznikajú spolu s melódiami alebo ich prechádzajú? „Niektoré slová vznikajú paralelne s hudbou, ale sú to len náznaky, záchytné body, nie hotové texty. Mám zošit, do ktorého si všetky nápady píšem, je to však maximálne sloha, refrén, alebo nejaká pasáž, ktorú potom rozvíjam ďalej. Melodika je však vždy súčasťou nápadu. Ale nie je to ani tak, že by ma napadla iba melódia, vždy sú tam aj nejaké slová.“ Vaše piesne nie sú žiadne protestsongy. Priamej angažovanosti vášho umenia sa bránite vedome? „Na niektoré veci nemám prirodzené nadanie, nie som prvoplánovo bojovný typ. Podporovať sa skôr snažím svojou energiou, tým, čo do skladieb vkladám. Tým, ako sa človek správa, dáva určité znamenie. Na takejto spoločenskej báze je to pre mňa angažovanosť dôležitejšia, než v nejakej politickej rovine či v rovine jednotlivých káuz.“ Udržujete si stále aj svoje charitatívne aktivity? Známa bola vaša angažovanosť za nevidiacich. „Paralelne so Svetluškou sme mali projekt Čistá řeka Sázava založený na dobrovoľníctve. Nie je to nič megalomanské, je zameraný na prírodu a na osvetu, aby ľudia chápali, čo majú okolo seba za krásu, aby ju neustále nedevastovali. Snažíme sa im komunikovať celkom základné veci. Ten projekt má veľmi dobré odozvy, dobrovoľníctvo je mi veľmi sympatické: prídem, urobím, odídem a nič neočakávam.“ 21.11.2016 – Ružomberok, Kultúrny dom Andreja Hlinku 22.11.2016 – Košice, Historická radnica 23.11.2016 – Poprad, Dom Kultúry 24.11.2016 – Žilina, Mestské divadlo Žilina 25.11.2016 – Bratislava, Divadlo Aréna 26.11.2016 – Nové Mesto nad Váhom, Blue Note 27.11.2016 – Trenčín, Piano Club     .


Tatarák a krvavý steak sa môžu opäť predávať. Čo vás čaká, keď si ich objednáte

Od júna už za tatarák nebudú hroziť pokuty, štát ich schválil vo vyhláške.

BRATISLAVA. Podávanie tatárskeho bifteku, krvavých steakov či surových vajíčok prechádza od 1. júna zmenami. Kým doteraz ich pripravovali „načierno“ a nikto ich nekontroloval, po novom budú musieť dodržiavať niekoľko pravidiel a hlásiť sa štátnym hygienikom. Neodporúča sa, aby tepelne nespracované mäso a vajcia konzumovali deti, tehotné, dojčiace ženy a osoby s oslabenou imunitou. Od júna sa mení vyhláška, ktorá upravuje predaj nedopečeného mäsa. „Reštauráciám sa za istých podmienok povoľuje pripravovať pokrmy z tepelne nespracovaného alebo čiastočne nespracovaného mäsa, rýb a iných morských živočíchov,“ hovorí Iveta Trusková, vedúca odboru hygieny výživy Úradu verejného zdravotníctva. Podmienkou je, aby to reštaurácie nahlásili regionálnemu úradu verejného zdravotníctva, pod ktorý spadajú a aby na riziká takto pripravených jedál upozornili v jedálnom lístku. Musia do nich napísať túto formulku: „Neodporúča sa, aby tepelne nespracované mäso a vajcia konzumovali deti, tehotné, dojčiace ženy a osoby s oslabenou imunitou.“ Hygienici ďalej vyžadujú, aby surové vajíčka v jedlách pochádzali len z registrovaných a kontrolovaných chovov a aby sa surové mäso pripravovalo v hygienických podmienkach a okamžite po príprave podávalo. „Zároveň upozorňujeme, že tepelne nespracované pokrmy nemožno pripravovať ani podávať v stánkoch s rýchlym občerstvením či v závodnom stravovaní,“ dodáva Trusková. Tatársky biftek a ďalšie jedlá zo surového mäsa sa tak konečne vrátia do reštaurácií a budú sa môcť predávať legálne, komentuje Zväz hotelov a reštaurácií. „Teší nás, že je upravená vyhláška v platnosti už od júna, čo znamená, že počas letnej turistickej sezóny môžeme klientom ponúknuť túto obľúbenú pochúťku,“ hovorí generálny manažér zväzu Marek Harbuľák, ktorý sa v najbližších týždňoch chystá robiť semináre po Slovensku, aby reštauráciám nové pravidlá vysvetlil. Vyhláška, ktorá zakazovala podávanie surového mäsa a vajíčok, platila na Slovensku už od roku 2007. Hygienici ju obhajovali tým, že po zjedení surového mäsa hrozia človeku rôzne zdravotné problémy, napríklad vracanie, bolesti brucha, zvýšená horúčka, hnačky. V prípade žien dokonca riziko potratu a deti môžu po zjedení takéhoto mäsa aj zomrieť. Reštauráciám za podávanie tataráku hrozila pokuta od 150 eur do 20-tisíc eur. Napriek tomu stovky z nich na celom Slovensku tatarák a steaky predávali za desiatky eur. Tlak na zlegalizovanie surového mäsa vytvorili Slováci vlani v septembri, keď sa v Bratislave uskutočnil tatarákový festival. Ľudia mali chodiť do vybraných reštaurácií, ochutnávať surovú hovädzinu a nakoniec vybrať, ktorý tatarák im chutil najviac. Hygienici však do týchto reštaurácií prišli, začali správne konanie a pohrozili majiteľom pokutami. Následne sa na internete spustila petícia za povolenie tataráku a ľudia žiadali úrady, aby zastaranú vyhlášku zmenili.


Viceprezident USA vyzval Čile a ďalšie štáty, aby prerušili styky s KĽDR

Spojené štáty prikladajú veľký význam diplomatickej izolácii severokórejského režimu.

SANTIAGO. Americký viceprezident Mike Pence vyzval v stredu Brazíliu, Čile, Mexiko a Peru, aby prerušili styky s Kórejskou ľudovodemokratickou republikou (KĽDR) a dodal, že v súvislosti so situáciou na Kórejskom polostrove nie je vylúčené nijaké riešenie. Informovala o tom agentúra Reuters. "Spojené štáty prikladajú veľký význam pokračujúcej diplomatickej izolácii Kimovho režimu, a preto dnes naliehavo vyzývame Čile a zároveň vyzývame Brazíliu, Mexiko a Peru, aby prerušili všetky diplomatické a obchodné styky so Severnou Kóreou," povedal Pence počas návštevy Čile na spoločnej tlačovej konferencii s čilskou prezidentkou Michelle Bacheletovou. Americký prezident Donald Trump vyzval minulý týždeň Severnú Kóreu, aby nepokračovala v ceste vojenskej konfrontácie a nezvyšovala napätie na Kórejskom polostrove. Trump zároveň upozornil severokórejského lídra Kim Čong-una, že v opačnom prípade by USA mohli situáciu riešiť aj silou.


Ovečkin nevylúčil, že si ešte niekedy zahrá v KHL: S Dinamom zostávam v úzkom vzťahu

Kapitán Washingtonu odštartoval v Diname svoju kariéru.

MOSKVA. Kapitán Washingtonu Capitals Alexander Ovečkin navštívil v Balašiche prípravný duel tímov KHL. Hviezdny ruský hokejista vhodil pred 4000 divákmi čestné buly pred zápasom medzi Avangardom Omsk, ktorý nedávno otvoril novú akadémiu, a jeho materským klubom Dinamom Moskva. Pred novinármi sa Ovečkin nemohol vyhnúť otázke, či sa niekedy ešte v KHL predstaví. "Moja zmluva s Washingtonom vyprší v roku 2021 a nikdy som sa netajil skutočnosťou, že zvažujem viaceré možnosti," povedal podľa oficiálneho portálu KHL. Tridsaťtriročný krídelník odštartoval v Diname svoju profesionálnu kariéru a jeho dres obliekal aj počas lockoutovej sezóny 2012/2013. "Všetko bude závisieť od môjho zdravia. Sledujem KHL podrobne, súťaž sa vyvíja správnym smerom. S Dinamom Moskva zostávam v úzkom vzťahu," dodal trojnásobný majster sveta a víťaz Stanleyho pohára s Capitals.


Trump pokračuje s útokmi, kongresmanku nazval šialeným pomätencom

Trump už viac ako týždeň útočí na štyri mladé kongresmanky za Demokratickú stranu.

WASHINGTON. Americký prezident Donald Trump sa počas prejavu na akcii mládežníckej organizácie Turning Point USA slovne pustil do ďalšej demokratickej kongresmanky za štát Michigan. Trump kritizoval Rashidu Tlaib, ktorá podľa neho "v žiadnom prípade nezastupuje hodnoty ľudí z Michiganu". Nazval ju tiež "zlomyseľnou" a "šialeným pomätencom". Trump už viac ako týždeň útočí na štyri mladé kongresmanky za Demokratickú stranu, ktoré spája to, že sú ostrými kritičkami jeho politiky. V jednom zo svojich tweetov uviedol, že ak sa kongresmankám nepáči Amerika, mali by sa vrátiť do svojich krajín. Všetky sú pritom Američanky a tri z nich sa narodili v Spojených štátoch. Kauza je výbušná najmä tým, že žiadna z týchto žien nie je biela Američanka, a preto Trumpove vyjadrenia silno zaváňajú rasizmom. Americký prezident v minulosti už viackrát vyhlásil, že nie je rasista, vždy po čase sa však vráti k výrokom, ktoré toto jeho tvrdenie spochybňujú.


Ruská raketa Proton-M vyniesla do vesmíru komunikačný satelit

Počas minuloročnej misie došlo k poruche jedného z motorov rakety.

BRATISLAVA. Ruská nosná raketa Proton-M vyniesla do vesmíru americký komunikačný satelit EchoStar 21. Raketa vyštartovala vo štvrtok z kozmodrómu Bajkonur v Kazachstane. Počas minuloročnej júnovej misie došlo k poruche jedného z motorov rakety. Napokon sa však podarilo vyniesť americký satelit do vesmíru vďaka podpore ďalšieho motora. Ruská vesmírna agentúra následne pracovala na opravách s cieľom zabrániť podobnej situácii.


Danko navrhne, aby bol NKÚ prepojený s parlamentom

Kontrolný úrad chce zriadiť výbor na pôde parlamentu.

BRATISLAVA. Predseda Národnej rady Slovenskej republiky a Slovenskej národnej strany (SNS) Andrej Danko na poslaneckom grémiu na jeseň navrhne, aby bol Najvyšší kontrolný úrad (NKÚ) prepojený s parlamentom. Jeho stanovisko agentúre SITA zaslala hovorkyňa SNS Zuzana Škopcová. Šéf parlamentu tak reagoval na iniciatívu NKÚ zriadiť kontrolný výbor na pôde parlamentu. Za vzor by si vzali Českú republiku, kde obdobný výbor zriadili ešte v roku 2006. Prezident českého NKÚ Miloslav Kala priblížil, že ich parlamentný výbor kontroluje, či vláda plní to, k čomu sa zaviazala. „S výborom máme dobré skúsenosti. Nekomplikuje vládnutie. Väčšie zastúpenie majú opozičné strany. Výbor rokuje za účasti verejnosti i zástupcov kontrolného úradu,“ vysvetlil. Podľa poslanca NR SR za stranu Sloboda a Solidarita Martina Klusa príklad z Českej republiky ukazuje, že by takýto výbor mohol mať zmysel. „Skôr ako samostatný výbor si však viem v rámci znižovania byrokracie predstaviť zlúčenie tejto agendy s niektorým zo súčasných kontrolných výborov. Takáto zmena by sa mohla udiať spoločne s rozšírením doterajšej kontrolnej činnosti výborov NR SR tým, že by sa im priznali aj vyšetrovacie právomoci, čo sme navrhovali už v minulosti,“ povedal pre agentúru SITA.Poslanec NR SR z poslaneckého klubu strany Most-Híd Martin Fedor pre agentúru SITA uviedol, že myšlienka zriadenia špecializovaného kontrolného výboru na pôde parlamentu je namieste, pretože aj takýto nezávislý kontrolný orgán by sa mal zodpovedať voleným zástupcom a umožniť im do detailu sa oboznámiť so spôsobom fungovania, ale aj detailmi vlastného hospodárenia. „Bolo by však tiež žiadúce posilniť kompetencie NKÚ a rozšíriť dohľad aj na kontrolu hospodárenia napríklad slovenských tajných služieb. Iste by to bol spôsob ako zefektívniť systém fungovania a zaviesť účinný spôsob kontroly aj do organizácií, kde takýto externý spôsob detailnej kontroly jednoducho chýba,“ dodal koaličný poslanec. Šéf NKÚ Karol Mitrík tvrdí, že bez kontroly nie je možné riadiť štát. „Neviete, či napredujete, alebo sa vraciate naspäť. Kontrolný výbor by mal prispieť k lepšiemu riadeniu štátu,“ vysvetlil. Ak by bol výbor na pôde parlamentu zriadený, za účasti ministrov či štatutárnych predstaviteľov kontrolovaného subjektu by tam boli povinne prerokovávané záverečné správy z kľúčových kontrolných akcií NKÚ.


Auto s bombami v Bruseli šoféroval Sýrčan, ktorý mal byť vo väzení

V krajine platí druhý najvyšší stupeň teroristického ohrozenia.

BRUSEL. Belgická polícia zadržiava podozrivého muža, ktorý vo štvrtok nebezpečne jazdil po Bruseli autom s dvoma plynovými bombami. Muž pri zastavení svojho vozidla odmietal s políciou spolupracovať a neskôr sa ukázalo, že ho vlani odsúdili na päť rokov väzenia za terorizmus. Miestne médiá si kladú otázku, ako sa mohol po krajine voľne pohybovať muž odsúdený za terorizmus, keď v Belgicku od vlaňajších teroristických útokov v Bruseli stále platí druhý najvyšší stupeň teroristického ohrozenia. Policajti vo štvrtok podvečer zastavili podozrivé vozidlo, ktoré išlo príliš rýchlo a prešlo dvakrát na červenú. Stalo sa to v blízkosti mestskej brány Porte de Hal na okraji centra Bruselu. Vodič bol v aute typu pick-up sám a najprv odmietal otvoriť nákladnú časť vozidla, polícia ho k tomu musela donútiť, uviedla belgická televízia a rozhlas RTBF. Policajti v aute našli dve plynové bomby a zalarmovali pyrotechnikov. Neskôr sa ukázalo, že to boli bežné bomby na domáce použitie, nemali rozbušky a jedna z nich bola prázdna. Úrady znepokojil profil zastaveného vodiča. Ide o 27-ročného muža, ktorý predtým odišiel do Sýrie a vlani bol odsúdený na päť rokov väzenia za spoluúčasť na aktivitách teroristickej skupiny. Pre RTBF to potvrdila bruselská prokuratúra.


AKTUALIZOVANÉVrtuľník nabúral do televíznej veže v Istanbule, zahynulo sedem ľudí

ISTANBUL. Vrtuľník so siedmimi pasažiermi sa v piatok zrútil vo štvrti Büyükçekmece v európskej časti Istanbulu. Haváriu neprežilo všetkých sedem osôb, vrátane štyroch ruských občanov. Stroj podľa svedka narazil do vysielacej veže a potom dopadol na neďalekú diaľnicu, píše web tureckého denníka Hurriyet. Súkromný vrtuľník priemyselnej skupiny Eczacıbaşı Holding odletel z Atatürkovo letiska o 09:16 SEČ. Na zem sa stroj zrútil o päť minút neskôr. O život prišli obaja piloti, výkonný predstaviteľ spoločnosti Eczacibaši a jeho štyria hostia z Ruska. Vrtuľník Sikorsky S-76 pravdepodobne narazil za hustej hmly do televízneho vysielača. Bezpečnostná kamera na čerpacej stanici zaznamenala pád stroja a jeho následné okamžité vzplanutie. Diaľnicu E-5 spájajúcu Büyükçekmece s centrom Istanbulu museli ihneď uzatvoriť, keď oblasť zahalil hustý dym a trosky vrtuľníka horeli priamo na vozovke. Svedok nehody, miestny taxikár Fikret Karatekin, pre televíznu stanicu CNN Türk povedal, že vrtuľník sa po náraze do televízneho vysielača dostal do vývrtky a zrútil sa na diaľnicu. Turecké orgány však nevylúčili ani možnú technickú poruchu. Spoločnosť Eczacibaši, ktorej stroj patril, sa zaraďuje medzi popredné turecké konglomeráty. Zaoberá sa liečivami a stavebnou výrobou. Šéf spoločnosti Bülent Eczacibaši reportérom povedal, že Rusi vo vrtuľníku boli klienti, ktorých pozvali na návštevu veľtrhu keramiky. V čase havárie leteli do továrne spoločnosti, ktorá sa nachádza asi 200 kilometrov na juh od Istanbulu. Turecký manažér, ktorý pri nehode zahynul, viedol podľa jeho slov operácie spoločnosti v Rusku.


Macronova reforma zákonníka práce prešla aj senátom, čaká na jeho podpis

Zmeny sa ale nepáčia všetkým, možný je aj generálny štrajk.

BRUSEL. Francúzsky Senát schválil v stredu návrh zákona, ktorý oprávňuje vládu zreformovať zákonník práce prostredníctvom dekrétov. Za legislatívu hlasovalo v hornej komore francúzskeho parlamentu 225 zákonodarcov, proti bolo 109, informovala agentúra DPA. Návrh ešte v utorok schválilo pomerom hlasov 421:74 aj Národné zhromaždenie, dolná komora parlamentu. Legislatívu teraz dostane na podpis prezident Emmanuel Macron. Pre toho predstavuje jeden z kľúčových bodov reformy, ktorú sľuboval počas svojej prezidentskej kampane. Macron tvrdí, že avizovaná reforma zákonníka práce poskytne spoločnostiam väčšiu flexibilitu a uľahčí tak vytváranie nových pracovných miest.   Proti boli hlavne ľavicoví poslanci, ktorí poukázali na skutočnosť, že zjednodušený postup obchádza tradičné parlamentné debaty. Reforma podľa nich okliešti súčasné sociálne práva. Národné zhromaždenie prijalo prvý návrh zákona už v polovici júla. Senát, kde majú väčšinu strany pravého stredu, ho pripomienkoval, avšak hlavné pozmeňujúce a doplňujúce návrhy vyradil zmierovací výbor oboch parlamentných komôr. Ministerka práce Muriel Pénicaudová, ktorá je zástankyňou reformy zákonníka práce, návrh zákona označila za "významný krok smerom k ambicióznemu a reformovanému sociálnemu modelu". Hlavné body vládnych dekrétov budú koncom augusta predložené na posúdenie odborom a zamestnávateľom. Dekréty by mali vstúpiť do platnosti koncom septembra. Reforma trhu práce bola jedným z hlavných sľubov Macrona pred prezidentskými voľbami. Tvrdí, že táto reforma poskytne väčšiu flexibilitu spoločnostiam a prispeje k tvorbe nových pracovných miest. Všeobecná konfederácia zamestnancov (CGT), najväčšia z piatich hlavných odborových centrál vo Francúzsku, na znak nesúhlasu s touto reformou vyzvala na generálny štrajk, ktoré by sa mal konať 12. septembra. Ostatné odborové centrály sa zatiaľ k tejto výzve nepridali.


Menový fond nebude zachraňovať Grécko

WASHINGTON. Vedenie Medzinárodného menového fondu (MMF) sa začalo v pondelok (6. 2.) zaoberať hospodárskou a finančnou situáciou Grécka. Hovorca MMF uviedol, že ide o rutinné výročné rokovanie vedenia svetovej finančnej organizácie, ktoré sa v tomto čase postupne zaoberá všetkými svojimi členmi. Konkrétne sa teraz nebude hovoriť o budúcej účasti MMF na záchranných opatreniach pre Grécko. Experti organizácie posudzujú situáciu Atén kritickejšie ako nemecká spolková vláda a európske inštitúcie. Fond poukazuje na to, že situácia krajiny by sa mohla časom zhoršiť. Novým veľkým problémom by sa malo predísť tým, že sa Aténam zníži dlhové bremeno. Pokiaľ sa tak nestane, Fond sa bude zúčastňovať na pomoci Grécku len poradenskou činnosťou. Ak sa MMF vzdá konkrétnej finančnej pomoci krajine roky zmietanej krízou, musel by aj spolkový parlament v Berlíne znovu hlasovať o nemeckej účasti na záchrane Grécka. Získanie súhlasu väčšiny poslancov pre jej pokračovanie je na začiatku roku 2017 otázne.


Slovenská cena práce vlani rástla tretím najrýchlejším tempom v rámci eurozóny

Hodinová cena práce sa dostala na úroveň 11,60 eura.

BRATISLAVA. Rast hodinovej ceny práce na Slovensku bol v minulom roku v rámci eurozóny jedným z najvyšších. Cena práce v Slovenskej republike bez zahrnutia poľnohospodárstva a verejnej správy sa zvýšila o 6,8 percenta a rovnako ako v Estónsku tak stúpla tretím najrýchlejším tempom. Viac sa cena práce v rámci eurozóny zvýšila iba v Lotyšsku (o 12,9 percenta) a v Litve (o 10,4 percenta). V rámci celej Európskej únie hodinová cena práce vlani stúpla o 2,7 percenta a v rámci eurozóny o 2,2 percenta. Vyplýva to z údajov, ktoré vo štvrtok zverejnil štatistický úrad Európskej únie Eurostat. V rámci krajín EÚ, ktoré nie sú členmi eurozóny, hodinová cena práce najvýraznejšie stúpla v Česku a Rumunsku (pri vyjadrení v eurách zhodne o 11,2 percenta) a na úroveň Slovenska sa v percentuálnom raste pri vyjadrení v eurách dostalo aj Poľsko (6,8 percenta). Spomedzi susedov Slovenska vlani cena práce rástla pomalšie v Maďarsku (pri vyjadrení v eurách (o 6,4 percenta) a v Rakúsku (o 2,8 percenta).V nominálnom vyjadrení bola vlani na Slovensku hodinová cena práce na úrovni 11,60 eura. V rámci susedov Slovenska, ktorí sú členmi Európskej únie, najvyššia hodinová cena práce bola v Rakúsku (34 eur). Pred Slovenskom bola aj Česká republika (12,60 eura) a nižšiu hodinovú cenu práce ako na Slovensku mali v Poľsku (10,10 eura) a Maďarsku (9,20 eura).


Prokurátor obžaloval v súvislosti s nástenkovým tendrom aj exministrov z SNS

Nástenkový tender stál kreslo ministrov Janušeka aj Štefanova.

BRATISLAVA. Prokurátor Úradu špeciálnej prokuratúry podal v stredu 19. októbra na Špecializovaný trestný súd obžalobu na päť osôb v súvislosti s machináciami pri verejnom obstarávaní. Ako agentúru SITA v pondelok informovala hovorkyňa špeciálnej prokuratrúy Jana Tökölyová, obžaloba sa konkrétne týka exministrov Mariána Janušeka, Igora Štefanova, ďalej sú obžalovaní aj Radoslav B., Tomáš L. a Zdenka K. Janušek čelí obžalobe za zločin machinácií pri verejnom obstarávaní a verejnej dražbe spolupáchateľstvom v súbehu s obzvlášť závažným zločinom zneužívania právomoci verejného činiteľa a obzvlášť závažným zločinom porušovania povinnosti pri správe cudzieho majetku. Štefanov., Radoslav B., Tomáš L. a Zdenka K. sú obžalovaní za zločin machinácií pri verejnom obstarávaní a verejnej dražbe spolupáchateľstvom.Prípad sa týka kauzy takzvaného nástenkového tendra z roku 2007. Ministerstvo výstavby a regionálneho rozvoja vtedy zverejnilo oznam o tendri v hodnote 3,6 miliardy vtedajších korún iba na nástenke na chodbe rezortu. Ponuku zaslalo len jedno konzorcium, ktoré následne vyhralo. Kauza stála kreslo dvoch ministrov za Slovenskú národnú stranu.


Guaidó pred návratom do Venezuely vyzval na demonštrácie

Guaidó nepovedal, kde presne sa nachádza, ani ako sa do Venezuely plánuje vrátiť.

CARACAS. Líder venezuelskej opozície Juan Guaidó vyzval svojich stúpencov, aby v pondelok zorganizovali masové demonštrácie kolidujúce s jeho príchodom. Guaidó sa plánuje vrátiť z rokovaní v zahraničí a pokračovať v snahách o zosadenie prezidenta Nicolása Madura. "Vidíme sa zajtra," povedal v nedeľu v noci v naživo prenášanom prejave na sociálnych sieťach. Venezuelské úrady zároveň varoval, že akýkoľvek pokus zatknúť ho "by bezpochyby znamenal jeden z posledných omylov", ktorých sa vláda dopustí. Guaidó, ktorý sa nedávno vyhlásil za prechodného prezidenta, nepovedal, kde presne sa nachádza, ani ako sa do Venezuely plánuje vrátiť. Guaidó vo februári odcestoval do Kolumbie a odvtedy navštívil viacero krajín Latinskej Ameriky a ich lídrov. Naposledy v sobotu sa v Ekvádore stretol s tamojším prezidentom Lenínom Morenom. Guaidóa za prechodného prezidenta Venezuely uznalo už viac než 50 štátov vrátane USA.


Polícia zakročila voči demonštrantom v Hongkongu

Na najnovšom pochode sa zúčastnilo od 56.000 do viac než 230.000 ľudí.

HONGKONG. V Hongkongu došlo počas demonštrácie proti kontroverznému zákonu o vydávaní podozrivých osôb čínskym orgánom znova k zrážkam niektorých protestujúcich s políciou. Ako v pondelok oznámila vláda osobitnej administratívnej oblasti Číny, zadržaných bolo v predvečer šesť demonštrantov, informuje agentúra DPA. V nedeľu neskoro večer sa do potýčok s policajtmi dostali stovky protestujúcich. Hongkonské noviny South China Morning Post informovali o "chaose" v uliciach mesta a priniesli zábery poriadkovej polície, ktorá zasiahla proti demonštrantom obuškami a paprikovým sprejom. Predtým v nedeľu desaťtisíce ľudí pokojne demonštrovali vo štvrti Ťiou-lung (Kowloon) proti zmienenému zákonu, ktorý je zdrojom napätia vo finančnej metropole už celé týždne. Podľa rôznych údajov polície a organizátorov sa na najnovšom pochode zúčastnilo od 56.000 do viac než 230.000 ľudí. Zákon o extradícii by umožnil hongkonským úradom vydávať osoby podozrivé zo spáchania trestného činu orgánom v pevninskej Číne. V uplynulých týždňoch zažil Hongkong v dôsledku tohto návrhu najväčšie protesty za tri desaťročia. Obyvatelia opakovane vychádzali do ulíc, aby protestovali proti politike šéfky hongkonskej administratívy Carrie Lamovej. Lamová síce po vlne pobúrenia obyvateľstva pozastavila proces schvaľovania zákona, demonštranti však žiadajú oficiálne stiahnutie legislatívneho návrhu. Minulý pondelok - v deň 22. výročia vrátenia Hongkongu Číne, ku ktorému došlo 1. júla 1997 - demonštranti prenikli do budovy legislatívnej rady, kde na niekoľko hodín obsadili rokovaciu sálu.


V Nemecku už realizujú opatrenia, aby sa škandál dieselgate nezopakoval

Spolkový úrad pre dopravné prostriedky skúša na testovacom okruhu hodnoty škodlivín vo výfukových plynoch.

BERLÍN, BRATISLAVA. Spolkový úrad pre dopravné prostriedky skúša na testovacom okruhu vo Flensburgu hodnoty škodlivín vo výfukových plynoch cestných dopravných prostriedkov. Testy sa robia anonymne, výrobcovia o nich vopred nevedia. Podľa analytikov by to mohol byť jeden zo spôsobov, ktorým sa dá zabrániť podobnému drahému škandálu, ako je v súčasnosti dieselgate Volkswagenu. V blízkej budúcnosti bude mať tento úrad vlastný testovací okruh so všetkým nevyhnutným vybavením. Vznikne v areáli bývalého vojenského letiska v Lecku. Na okruhu sa budú skúšať vozidlá, ktoré budú pochádzať priamo od výrobcov alebo z autopožičovní. Spolkový minister dopravy Alexander Dobrindt povedal, že "dodatočné skúšky majú prispieť k tomu, že sa už ďalší podvod s výškou škodlivín vo výfukových plynoch automobilov nezopakuje". Úrad zatiaľ na merania obsahu škodlivín zriadila dve mobilné jednotky. Bude mať však aj špeciálne vlastné laboratórium v Harrislee. Úrad kúpil v januári budovu, v ktorej sa teraz robia nevyhnutné stavebné a technické úpravy. Ešte v tomto roku sa uvedie do prevádzky. Na Spolkový úrad pre dopravné prostriedky sa sústreďuje kritika za to, že neodhalil podvod Volkswagenu. Škandál prepukol na verejnosť v septembri 2015 v Spojených štátoch vďaka tomu, že úrad na ochranu životného prostredia má vlastné kontrolné zariadenia.


Bombardovanie neustáva. Východné Aleppo prichádza o nemocnice

Nemocníc je vo východnej časti mesta primálo, naposledy boli terčom útoku v piatok.

ALEPPO. Najmenej dve barelové bomby zasiahli pri sobotných náletoch jednu z posledných nemocníc v povstalcami ovládanej východnej časti severosýrskeho mesta Aleppo. Informovala o tom agentúra DPA s odvolaním sa na Sýrsko-americkú zdravotnícku spoločnosť (SAMS), ktorá pomáha prevádzkovať toto zdravotníckeho zariadenie. Sýrska dobrovoľnícka organizácia Biele prilby uviedla, že nemocnica musela po zásahu úplne prerušiť svoju činnosť. Podľa SAMS je zasiahnutá nemocnica, známa aj pod označením M10, najväčšou z ôsmich kliník ležiacich v oblastiach kontrolovaných odporcami sýrskej vlády. Vo východných štvrtiach tak funguje už iba päť nemocníc. Táto a ďalšia nemocnica dostali pritom zásah už v stredu, v dôsledku čoho museli výrazne obmedziť svoju činnosť. V piatok vládne jednotky obsadili nemocnicu Kíndí na severnom cípe mesta. Po skončení prímeria zažíva východ Aleppa najintenzívnejšie nálety sýrskeho a ruského letectva od začiatku občianskej vojny v roku 2011, podporované ofenzívou sýrskej armády. Úrad OSN pre koordináciu humanitárnych záležitostí (OCHA) oznámil, že od uplynulej nedele prišlo v Aleppe o život takmer 340 civilistov vrátane 106 detí. Zranené deti s malou šancou na prežitie sú podľa OCHA prenechané svojmu osudu, pretože lekárska starostlivosť takmer úplne skolabovala.


Saudská Arábia formálne schválila emisiu akcií ropnej firmy Aramco

RIJÁD. Saudská Arábia formálne odštartovala dlho očakávanú primárnu emisiu akcií svojej štátnej ropnej spoločnosti Saudi Aramco, v rámci ktorej chce časť akcií firmy ponúknuť na miestnej burze. V budúcnosti sa plánuje aj predaj akcií na zahraničnej burze. Súhlas na predaj akcií saudskoarabský úrad pre kapitálové trhy zverejnil v nedeľu. Korunný princ Muhammad bin Salmán očakáva veľmi optimistický scenár, podľa ktorého by sa predajom akcií stanovila hodnota firmy Aramco na 2 bil. USD. Aramco produkuje 10 miliónov barelov ropy denne a na svetových dodávkach ropy sa podieľa zhruba 10 percentami.Saudskoarabský úrad pre kapitálové trhy nezverejnil časový harmonogram primárnej emisie akcií. Televízna stanica al-Arabíja však minulý týždeň s odvolaním sa na nemenované zdroje uviedla, že definitívna cena akcií sa stanoví 4. decembra a obchodovať s akciami sa začne 11. decembra. Spoločnosť Aramco v dokumentácii k primárnej emisii uviedla, že v minulom roku dosiahla čistý zisk 111,1 mld. USD.


OBJEKTÍVVýtlky by v budúcnosti mohli opravovať drony s 3D tlačiarňou

Výtlky na cestách nemá nikto rád. Keď ich je veľa, ničia autá a ich oprava zaberie čas a peniaze. Nehovoriac o situáciách, keď záplaty na cestách nič nevydržia a po chvíli sa výtlky znovu otvoria. Britskí výskumníci predstavili netradičný spôsob, akým opraviť nežiaduce poškodenie ciest. Kamery, ktoré dokážu rozoznať tvary, by neustále snímali cesty. Ak by sa objavili diery, privolali by na miesto dron s 3D tlačiarňou a výtlk by zaplátal. "Keď sa pozriete na zásahy v infraštruktúre, či už ide o cesty, potrubia, mosty a iné, používajú sa obrovské riešenia na veci, ktoré začali ako drobné problémy," vysvetlil pre web Digital Trends pozadie návrhu profesor Phil Purnell z Leedskej univerzity. Výtlky začínajú ako malé narušenie cesty, no postupne sa pod vplyvom počasia a dopravy rozširujú. Ak sa zachytia včas, na opravách by sa dalo ušetriť. Drony by sa vypustili počas noci, keď je slabá premávka. Oprava by trvala okamih. Dron by navyše vypustil na cestu ďalšie chemikálie, ktoré pomôžu pri obnove a zabezpečia, že opravená časť vydrží dlhšie. Problém by tak neprerástol neskôr do veľkých dier, kvôli ktorým by sa cesty museli pri veľkej oprave zatvárať na dlhšie obdobie.


Paríž na úvod letnej sezóny rozšíri zákaz fajčenia v parkoch

Rozšírenie zákazu fajčenia v Paríži má platiť od 8. júla.

PARÍŽ. Vedenie francúzskej metropoly Paríž sa rozhodlo spojiť začiatok tohtoročnej letnej sezóny s výrazným rozšírením zákazu fajčenia vo verejných parkoch. Tlačová agentúra DPA to uviedla s odvolaním sa na piatkové vyhlásenie parížskej radnice. Fajčenie bolo dosiaľ v Paríži zakázané v šiestich parkoch, zatiaľ čo po novom ich bude až 52. Z celkovej rozlohy priestranstiev s verejnou zeleňou však stále pôjde len desať percent. Rozšírenie zákazu má platiť od 8. júla. Nepostihne pritom väčšie parky, ako sú Luxemburská či Tuilerijská záhrada v centre mesta. Parížska radnica ubezpečila, že porušovatelia budú v prvých týždňoch iba upozorňovaní a nebude im hroziť postih. Neskôr už musia rátať s pokutou vo výške 38 eur.


Španieli zatkli člena IS, doma mal chemikálie na výrobu výbušnín

Vyšetrovatelia pri prehliadke objavili aj nepriestrelnú vestu a zoznam potenciálnych cieľov.

MADRID: Španielska polícia zatkla neďaleko Madridu muža podozrivého z členstva v extrémistickej organizácii Islamský štát (IS). Pri prehliadke jeho domu objavila chemikálie používané pri výrobe výbušnín a zoznam cieľov potenciálnych útokov, informovala agentúra Reuters. Podľa sobotňajšieho oznámenia polície ide o 23-ročného španielskeho občana s iniciálkami A.A.A. Zadržali ho v meste Parla neďaleko Madridu pre podozrenie z podnecovania útokov. Počas domovej prehliadky u podozrivého objavili chemikálie, ktoré môžu slúžiť na výrobu nestabilných trhavín TATP (peroxidov acetónu). Tie boli v posledných rokoch použité pri niekoľkých útokoch v štátoch západnej Európy. Vyšetrovatelia pri prehliadke objavili aj nepriestrelnú vestu, zoznam potenciálnych cieľov útokov a inštrukcie na prípravu výbušnín. Noviny El País citovali nemenované zdroje, podľa ktorých sa zadržaný muž vyhrážal, že zaútočí na istého španielskeho sudcu. Podľa polície bol podozrivý zodpovedný za fungovanie španielskej odnože skupiny Muntasir Media, ktorá šíri ideológiu IS a podnecuje jeho stúpencov k páchaniu útokov. Islamský štát sa prihlásil k zodpovednosti za útoky v španielskych mestách Barcelona a Cambrils, ktoré si v roku 2017 vyžiadali 14 životov.


Útok Talibanu v Kandaháre neprežilo najmenej 12 ľudí

KÁBUL. Najmenej 12 ľudí zahynulo pri štvrtkovom útoku militantného hnutia Taliban na komplex veliteľstva polície v juhoafganskom meste Kandahár. Takmer 90 ľudí utrpelo zranenia, informovala agentúra AFP s odvolaním sa na miestne úrady aj Taliban. Hovorca guvernéra provincie Kandahár Bahír Ahmádí pre AFP uviedol, že v bojoch zahynulo 12 ľudí vrátane deviatich civilistov a troch policajtov. Ďalších 89 ľudí utrpelo zranenia, dodal. Hovorca Talibanu Karí Júsuf Ahmadí oznámil, že popoludňajší útok v druhom najväčšom meste Afganistanu sa začal odpálením bomby v aute pred vstupnou bránou do areálu. "Množstvo mudžahídov vybavených ťažkými a ručnými zbraňami vtrhlo na veliteľstvo a začalo svoje operácie vnútri (komplexu)," dodal Ahmadí. Miestny policajný šéf Tadín Chán informoval, že po výbuchu auta nasledovali dve ďalšie explózie. "Boje sa už skončili. Niektoré vozidlá zhoreli. Teraz nad oblasťou krúžia vrtuľníky afganskej armády a americké vrtuľníky," povedal pre AFP. Guvernér provincie Kandahár Hajatulláh Haját uviedol, že afganské bezpečnostné sily začali v oblasti pátrať po prípadných ďalších militantoch. Na snímkach na sociálnych sieťach vidno obrovský oblak dymu, ktorý stúpal nad Kandahár. Haját k tomu dodal, že zhorelo šesť kamiónov prepravujúcich tovar na predaj.


Austrália vyplatí odmietnutým utečencom desiatky miliónov dolárov

Takmer dvetisíc utečencov žalovalo Austráliu za fyzickú a psychickú ujmu na zdraví.

MELBOURNE. Austrálska vláda súhlasila, že vyplatí 70 miliónov austrálskych dolárov (v prepočte zhruba 47 miliónov eur) žiadateľom o azyl, ktorých zadržiavali v Papue Novej Guinei. Krajinu žalovalo 1 905 utečencov, ktorí tvrdia, že v rokoch 2012 až 2016 utrpeli fyzickú i psychickú ujmu v tábore na ostrove Manus. Vláda tieto obvinenia odmieta, no uzavretie dohody označila za prezieravé rozhodnutie. Súdny proces sa mal začať v stredu, ale krátko pred jeho plánovaným začiatkom oznámili právnici žalujúcej strany, že vláda a prevádzkovateľ tábora ponúkli spomínané finančné vyrovnanie. Okrem toho sú vraj ochotní uhradiť aj ďalšie náklady vo výške 20 miliónov austrálskych dolárov (13,4 milióna eur). Austrália neprijíma utečencov a všetkých, ktorí sa pokúšajú k jej brehom dostať v lodiach, posiela do Papuy Novej Guiney a Nauru. Krajina už pritom oznámila, že plánuje stredisko na ostrove Manus zavrieť, no zatiaľ nie je jasné, čo bude s ľuďmi, ktorých tam stále zadržiavajú. Vláda však trvá na tom, že nikoho z tamojších obyvateľov nepresídlia do Austrálie. Bývalý americký prezident Barack Obama sa s krajinou dohodol na presídlení asi 1250 utečencov, no nie je jasné, či súčasný prezident Donald Trump túto dohodu dodrží.


Plat 700 eur pre opatrovateľky nie je reálny, ministerstvo ale platy dotuje

Ministerstvo práce reagovalo na vyhlásenie prezidenta, že Slovensko nie je sociálny štát.

BRATISLAVA. Ministerstvo práce podporuje poskytovanie opatrovateľskej služby na Slovensku. Dôkazom toho sú dva národné projekty, ktoré boli spustené na podporu opatrovateľských služieb. Rezort je zároveň pripravený rokovať o aktuálnej situácii opatrovateľov. S predstaviteľkami opatrovateliek sa v pondelok (23.10.) stretol prezident SR Andrej Kiska, s ktorým hovorili o aktuálnej situácii. Za veľký problém považujú najmä platy. Taktiež žiadajú vytvoriť trojzmenné prevádzky či osemhodinovú pracovnú službu. Mnohé zarobia v slovenských domovoch sociálnych služieb do 400 eur v čistom. Boli by za to, ak by to bolo aspoň 700 eur v čistom. Opatrovateľkám sa tiež nepáči, že v niektorých prípadoch sa dve ženy v zariadení sociálnych služieb starajú o desiatky ľudí. "Našou úlohou bude vytvoriť podmienky a predpoklady na to, aby sme vzdelávali. Naším záujmom je, aby ostali na území Slovenska. Bol by som veľmi rád, ak by aj opatrovatelia boli finančne lepšie riešení. Ale očakávania, že za tú prácu budú dostávať 700 eur v čistom, sú v tomto prípade v podmienkach SR nesplniteľné," skoštatoval minister Richter.  Ale chceme s nimi hovoriť, bol by som rád, keby opúšťali rakúsky priestor a zakotvili u nás. Potreba na Slovensku je veľmi veľká," uviedol Richter. Hlava štátu sa tiež vyjadrila, že Slovensko nie je sociálny štát. "Slovensko postupne buduje princípy sociálneho štátu. Dôležité je, aby sa postupne vytvorili podmienky, aby sa opatrovateľom mzda postupne zvyšovala. Pán prezident môže veľa sľubovať, jeho kompetencie tu nie sú. Mňa trošku prekvapuje, že na to stretnutie neprizval nikoho z rezortu práce. Možno aj ja sám budem iniciovať stretnutie s pánom prezidentom, aby sme na túto tému vzájomne hovorili," uviedol Richter. Štátny tajomník Branislav Ondruš upozornil na to, že na podporu opatrovateľskej služby bol vytvorený finančný program, cez ktorý je zabezpečené spolufinancovanie poskytovania týchto služieb. A to napriek tomu, že to nepatrí do kompetencií ministerstva, ale samospráv. "Napriek faktu, že poskytovanie opatrovateľských služieb patrí do kompetencií obcí a miest, si uvedomujeme, že nemáme dôvod byť spokojní s tým, v akom rozsahu sa opatrovateľské služby na Slovensku poskytujú," doplnil Ondruš. V minulosti bol spustený národný projekt, na ktorý bolo vyčlenených 30 miliónov eur. Z neho sa financovali mzdy pre 3620 opatrovateľov, ktorí sa starali zhruba o 4000 odkázaných ľudí. V súčasnosti funguje nový projekt, na ktorý bolo vyčlenených 50 miliónov eur, a prostredníctvom neho sa už financuje vyše 3700 opatrovateľov, ktorí sa starajú o 5500 klientov. "Zhruba 40 % všetkých opatrovateľov pracuje na Slovensku vďaka tomu, že sú financovaní prostredníctvom nášho národného projektu, na ktorý sme vyčlenili 50 miliónov eur. Časť pracuje v zariadeniach sociálnych služieb," upozornil Ondruš. Ministerstvo si sľubuje veľa aj od novely zákona o sociálnych službách, ktorú ešte musí definitívne schváliť parlament. Prispieť má ku zvýšeniu financovania zo strany štátu. "Zabezpečujeme, že všetky peniaze, ktoré budúci rok môžu dosiahnuť 130 miliónov eur, budú musieť zariadenia sociálnych služieb použiť výlučne na mzdy. Týmto vytvárame tlak na to, aby aj v sociálnych službách ľudia, ktorí pracujú, dostali vyššie mzdy ako v súčasnosti," podotkol Ondruš. Taktiež rezort pripravuje aj ďalšie opatrenia, ktoré majú pomôcť aj opatrovateľom. "Štát vytvára ďalší priestor. Ohlásili sme, že pripravujeme novelu Zákonníka práce. Budeme zvyšovať príplatok za nočnú prácu, zavedieme príplatok za prácu v sobotu a nedeľu a to je často robota, ktorú vykonávajú opatrovateľky," doplnil Ondruš s tým, že ale aj samosprávy by si mali stanoviť svoje priority, medzi ktoré majú patriť aj sociálne služby. "Štát skutočne prispieva veľkoryso. Budúci rok to bude 130 miliónov eur, ktoré vydáme na sociálne služby napriek tomu, že samotný štát neprevádzkuje ani jedno zariadenie a nie je poskytovateľom terénnych sociálnych služieb," dodal Ondruš s tým, že ak by si rezort práce myslel, že odmeňovanie v sociálnych službách je v poriadku, tak by sa vyše roka nepripravovala novela, ktorá priniesla zmeny v oblasti financovania.


Migrantov treba posielať domov, hovorí šéf rakúskej diplomacie

Sebastian Kurz tiež vyhlásil, že niektoré mimovládne organizácie sú tajne dohodnuté s prevádzačmi.

VIEDEŇ. Migrantov, ktorých zachránia na mori a doplavia sa k brehom Európskej únie, by mali po tom, ako im poskytnú adekvátnu starostlivosť, poslať naspäť tam, odkiaľ prišli. Myslí si to rakúsky minister zahraničných vecí Sebastian Kurz. Šéf rakúskej diplomacie zároveň vyhlásil, že niektoré mimovládne organizácie, ktoré v Stredozemnom mori zachraňujú migrantov, sú tajne dohodnuté s ich prevádzačmi. Najneskôr za taký čas má byť rakúska armáda pripravená vyslať obrnené vozy do pohraničných oblastí. Kurz sa vyslovil za to, aby sa mimovládne organizácie pôsobiace v tejto oblasti zaviazali k určitému "kódexu správania". Nevysvetlil však podrobnejšie, čo by malo byť jeho súčasťou. Rakúsky minister obrany Hans Peter Doskozil v utorok ohlásil, že rakúska armáda je pripravená do 72 hodín vyslať obrnené vozy do Brennerského priesmyku, jedného z najfrekventovanejších hraničných priechodov medzi Talianskom a Rakúskom. Podľa informácií niektorých médií už obrnené vozidlá na tomto priechode dokonca sú, ministerstvo obrany však tieto správy popiera. Rakúsky prezident Alexander Van der Bellen na tieto správy vo štvrtok reagoval s tým, že krajina by mala postupovať v otázke prípadného posilňovania hraničných kontrol uvážlivo a nerobiť nepremyslené rozhodnutia. Prezident upozorňuje, že počet utečencov vôbec nestúpa, navyše Brennerský priesmyk je podľa neho "citlivou hranicou", ktorá symbolizuje zjednotenú Európu. Rakúsko by preto malo reagovať "bez paniky", vyhlásil Van der Bellen v Innsbrucku.


Fico by sa mal po Vianociach konečne vysťahovať, vyzýva premiéra SaS

Liberáli pripomínajú, že k dispozícii je voľný služobný byt v budove bývalej Národnej rady SR.

BRATISLAVA. Strana Sloboda a Solidarita vyzýva predsedu vlády Roberta Fica, aby zozbieral posledné kúsky slušnosti a po Vianociach sa okamžite vysťahoval z bytu, ktorý si má prenajímať od daňového podvodníka Ladislava Bašternáka. "Po tom, čo v utorok policajný prezident Tibor Gašpar oznámil, že polícia chce začiatkom roka 2018 prípad Ladislava Bašternáka uzavrieť návrhom na podanie obžaloby, premiér inú možnosť nemá. Robert Fico prepásol doteraz všetky vhodné príležitosti na vysťahovanie, ktorými mohol dať verejnosti najavo, že s obvineným podnikateľom nemá žiadne iné vzťahy okrem prenájmu bytu," uviedol predseda SaS Richard Sulík, Doplnil ho poslanec NR SR za SaS Jozef Rajtár: "Robert Fico prepásol doteraz všetky príležitosti vylúčiť podozrenia, že táto luxusná nehnuteľnosť v bytovom komplexe Bonaparte je de facto jeho a pochybného podnikateľa využíva len ako bieleho koňa na krytie svojho vlastného majetku." "Teraz je najvyšší čas odísť a nielen v záujme vlastnej povesti, povesti štátu, ale nezávislého vyšetrovania," povedal predseda liberálov Sulík. Liberáli pripomínajú, že k dispozícii je voľný služobný byt v budove bývalej Národnej rady SR, ktorý by premiér mohol so svojou rodinou využívať aspoň dočasne. SaS nepochybuje, že predseda parlamentu Andrej Danko by predsedovi vlády a jeho rodine určite rád vyšiel v ústrety. Po tom, čo policajný prezident Gašpar avizoval návrh obžaloby na Ladislava Bašternáka, očakávame, že polícia vykonala potrebné kroky, aby podnikateľovi zabránila v prípadnom úteku zo Slovenskej republiky," doplnil podpredseda SaS a tímlíder strany pre vnútornú a vonkajšiu bezpečnosť Ľubomír Galko.


USA a Južná Kórea začali vojenské cvičenie, KĽDR hovorí o generálke invázie

Juhokórejský prezident vyhlásil, že cvičenie je obranné.

SOUL. Americkí a juhokórejskí vojaci v pondelok začali každoročné spoločné cvičenie, ktoré sa tentokrát uskutočňuje v období vystupňovaného napätia, zapríčineného dvoma minulomesačnými severokórejskými skúškami medzikontinentálnych balistických striel. Vojenské cvičenie s názvom Ulchi Freedom Guardian je do veľkej miery počítačovou simuláciou vojny na Kórejskom polostrove a bude trvať do 31. augusta. Zúčastňuje sa na ňom až 50-tisíc juhokórejských vojakov a približne 17 500 amerických vojakov. Pchjongjang označuje toto cvičenie za "nezodpovednú" generálku invázie, ktorá môže spustiť "neovládateľnú fázu jadrovej vojny". Juhokórejský prezident Mun Če-in v pondelok vyhlásil, že cvičenie má obranný charakter. Dodal, že takéto cvičenia sa konajú pravidelne, lebo Severná Kórea (KĽDR) opakovane podniká provokačné kroky. Prezident USA Donald Trump sa tento mesiac už skôr zaprisahal, že na agresiu Severnej Kórey odpovie "ohňom a zúrivosťou, akú svet ešte nezažil". Severná Kórea zasa pohrozila, že odpáli rakety na tichomorský ostrov Guam, ktorý je americkým územím.


Nemecké odbory presviedčajú socialistov, aby išli do vlády s Merkelovou

SPD by podľa odborov mala využiť šancu zreformovať Európsku úniu, ktorá sa jej otvára po vstupe do budúcej vlády.

BERLÍN. Nemecké odbory, ktoré majú tradične veľmi silný vplyv na Sociálnodemokratickú stranu Nemecka (SPD), sú za to, aby táto strana vstúpila do vládnej koalície s Kresťanskodemokratickou úniou Nemecka/Kresťansko-sociálnou úniou Bavorska (CDU/CSU). O pokračovaní spoločnej vlády týchto dvoch subjektov, ktoré sú koaličnými partnermi aj v terajšej vláde, sa hovorí už niekoľko týždňov a 7. januára sa majú začať oficiálne koaličné rozhovory. SPD podľa vyjadrení svojich čelných predstaviteľov však doteraz pôsobila, ako by sa jej do budúcej vlády veľmi nechcelo. Podľa šéfa najsilnejšieho nemeckého odborového združenia to je chyba a socialisti by do takejto vlády určite mali ísť. Predseda nemeckej Konfederácie odborových zväzov Reiner Hoffmann v rozhovore pre štvrtkové vydanie berlínskeho denníka Der Tagesspiegel vyhlásil, že SPD by mala vo vláde s Merkelovou "šancu presadzovať pro-zamestnaneckú politiku" a mala by "využiť možnosť zreformovať Európsku úniu", ktorá sa jej naskytuje. Bolo by podľa neho zo strany SPD "veľkou chybou zbaviť sa tejto zodpovednosti".


The 1975, Lola Marsh, Skepta. Pozrite si otvárací deň Pohody

Bolo nás jedenásť

Fotogaléria 1. deň

Lola Marsh

The 1975

Koncert Skepta

Diskusia s prezidentkou

Fotogaléria 2. deň

The Roots

ZOHRA

Foto 3. deň

Charlotte Gainsburg

Kroky fanúšikov hudobného leta smerujú v týchto dňoch do Trenčína. Vo štvrtok sa na letisku otvorili brány v poradí 23. ročníka multižánrového festivalu Pohoda. Večerný program na hlavnom pódiu otvorila izraelská kapela Lola Marsh. K headlinerom prvého večera patrila anglická kapela The 1975 a britský rapper Skepta. Vystúpili aj slovenské skupiny Para, Luvver aj projekt Bolo nás jedenásť.


Pri pobreží Kamerunu uniesli námorníkov z Európy a Ázie

K únosu došlo v Guinejskom zálive pri juhokamerunskom prístave Douala.

YAOUNDÉ. Pri pobreží Kamerunu uniesli vo štvrtok z lode námorníkov z Európy a Ázie. Informovala o tom agentúra AFP s odvolaním sa na zdroj z kamerunských námorných síl. Podľa neho došlo k únosu v Guinejskom zálive pri juhokamerunskom prístave Douala. "Uniesli ich dnes ráno," povedal zdroj, ktorý neuviedol podrobnosti o počte alebo štátnej príslušnosti unesených. "Únoscami sú pravdepodobne nigérijskí piráti," dodal zdroj s tým, že "kamerunské sily začali pátraciu operáciu". Aj nemenovaný úradník v prístave Douala potvrdil únos námorníkov, ktorému predchádzal útok pirátov na ich loď. "Zatiaľ nepoznáme počet unesených námorníkov," dodal. Guinejský záliv, ktorého pobrežie sa tiahne vo veľkom oblúku od Libérie po Gabon, je známy pirátstvom, krádežou ropy, nezákonným rybolovom a obchodom s ľuďmi a drogami. Podľa Medzinárodného námorného úradu (IMB) bolo v prvej polovici roka 2019 v tejto oblasti unesených alebo vzatých za rukojemníkov 62 námorníkov. IMB tvrdí, že v celosvetovom meradle sa 73 percent únosov a 92 percent braní rukojemníkov na mori odohráva práve v Guinejskom zálive.


Hlina vyzval Rybníčka, aby nezakladal stranu, chce ho v KDH

KDH žiada trenčianskeho primátora Richarda Rybníčka, aby zvážil založenie novej strany, ktorú avizoval.

BRATISLAVA. Kresťanskodemokratické hnutie (KDH) žiada trenčianskeho primátora Richarda Rybníčka, aby zvážil založenie novej strany, ktorú avizoval. Zároveň mu ponúka miesto v predsedníctve KDH. Oznámil to na tlačovej konferencii v Bratislave predseda KDH Alojz Hlina. "Nie je potrebné robiť ďalšiu konzervatívnu politickú stranu. KDH je skonsolidované. KDH je forma, my sme kresťanskí demokrati, my sme konzervatívci. Keď sa chce niekto pohybovať v konzervatívnom priestore, sme pripravení spolupracovať," vyhlásil Hlina. Rybníček Hlinovi za ponuku ďakuje a považuje ju za kompliment, ale založenia svojej strany sa nevzdáva. "Pánovi Hlinovi som napísal, že ho obdivujem za jeho snahu zmeniť KDH a držím mu päste. Rovnako som mu však napísal, že napriek tomu som sa rozhodol ísť svojou vlastnou cestou, pretože pripravujeme veľmi zásadnú reformu Slovenska," reagoval na Hlinovu ponuku Rybníček. Nevylúčil, že sa jeho cesty s KDH v budúcnosti stretnú. Rybníčkovi ponúka miesto v KDH. "Chceme poprosiť a požiadať pána Rybníčka, aby zvážil ponuku, ktorú mu dávame. KDH je pripravené, stále má voľné miesto v predsedníctve. Toto miesto v predsedníctve ponúkame pánovi Rybníčkovi. Poďme pracovať v konzervatívnom priestore, poďme pracovať pre kresťanskú demokraciu," odkázal Rybníčkovi Hlina. V KDH je podľa neho atmosféra na jeho prijatie. Pokiaľ Rybníček predsa len založí avizovanú stranu TOSKA (tradícia, odbornosť, služba, komunikácia, ambicióznosť), KDH to bude vnímať ako nekonštruktívny krok. "Sedliacky rozum káže spájať sa," povedal Hlina. "V tomto čase je nezodpovedné trieštiť politický priestor vytváraním nových konzervatívnych strán. Tento priestor potrebuje zjednocovanie. Je zbytočné pliesť hlavy voličom ďalšími novými stranami," doplnil podpredseda KDH Peter Bobula. Dodal, že ak má Slovensko do budúcnosti hľadať rozumnú alternatívu správy krajiny, "túto alternatívu bez stabilnej a silnej konzervatívnej strany nie je možné urobiť". Rybníček v októbri minulého roka oznámil, že chce založiť stranu, ktorá sa má volať TOSKA a jej cieľom bude vrátiť moc do regiónov. Okrem decentralizácie krajiny hovoril Rybníček aj o zmene volebného systému. Strana chce byť konzervatívna a pravicová. Na konci tohto roka by Rybníček chcel predstaviť programové vyhlásenie vlády, s ktorým by strana išla do volieb.


V Afghanistane už pre snehové lavíny zahynulo najmenej 107 ľudí

Spod najhoršej lavíny vytiahli záchranári 48 tiel.

KÁBUL. Na najmenej 107 mŕtvych sa zvýšil počet ľudí, ktorí v rozličných častiach Afganistanu zahynuli v ostatných dňoch v dôsledku pádu lavín zapríčinených hustým snežením. Informovalo o tom v pondelok afganské ministerstvo pre riešenie krízových situácií a humanitárne záležitosti. Podľa hovorcu ministerstva Umara Muhammadího ďalších najmenej 65 ľudí utrpelo v dôsledku pádu lavín zranenia a bolo zničených minimálne 150 domov. Najviac obetí pochádza z provincie Núristán neďaleko pakistanských hraníc, kde viacero lavín úplne zasypalo dve dediny. Záchranárom sa tam doposiaľ podarilo spod snehu vytiahnuť 48 tiel.


Pačinda si Európsku ligu nezahrá, Vrba ho nezaradil na súpisku

Plzeň sa v šestnásťfinále predstaví proti Dinamu Záhreb.

PLZEŇ. Slovenský futbalista Erik Pačinda si vo farbách Viktorie Plzeň nezahrá vo vyraďovacej fáze Európskej ligy UEFA. Túto informáciu priniesol portál idnes.cz. Po postupe zo základnej skupiny mohol klub dopísať na súpisku troch hráčov, ktorý na nej počas jesennej časti nefigurovali. Rodák z Košíc bol jednou z posíl českého majstra, ale napokon sa do výberu nedostal. Tréner Pavel Vrba pred ním uprednostnil bývalého hráča Ostravy Joela Kayambu, posilu zo Zlína Jeana-Davida Beauguela a navrátilca v drese Plzne Mareka Bakoša. Plzeň sa v šestnásťfinále Európskej ligy predstaví proti chorvátskemu Dinamu Záhreb, pričom úvodný duel odohrá 14. februára v domácej Doosan Arena.


Kažimír nesúhlasí, že Smer vyšiel z volieb posilnený. Hovorí o prehre

BRATISLAVA. Minister financií a podpredseda strany Smer-SD Peter Kažimír nesúhlasí s vyhlásením Smeru-SD, že vyšiel z prezidentských volieb posilnený. Uviedol to v reakcii na vyhlásenie tlačového odboru strany k výsledkom prezidentských volieb. "Ako by mohla byť najsilnejšia politická strana v krajine posilnená volebným procesom, v ktorom aby neuškodila vlastnému kandidátovi, nemohla sa k nemu ani naplno prihlásiť. Jediným posilneným je Maroš Šefčovič, ktorý v osobnej voľbe získal podporu trištvrte milióna voličov zo všetkých kútov Slovenska," myslí si Kažimír. Podľa jeho názoru je potrebné si priznať, že strana Smer-SD voľby prehrala. Podotkol, že síce so cťou, ale prehrala. "Musíme byť na seba prísni, nepostačuje porovnávať sa s málo významnou parlamentnou opozíciou," poznamenal. Spôsob, ako trend poklesu podpory verejnosti zvrátiť, vidí v odvahe povedať si pravdu a pracovať všetkými politickými prostriedkami na poctivej zmene. Koaličná strana Smer-SD v nedeľu blahoželala Zuzane Čaputovej k zvoleniu za prezidentku SR. V reakcii zdôraznila, že kandidát s podporou tejto strany Maroš Šefčovič získal viac ako 750-tisíc hlasov občanov, pričom si za svoj výkon a nasadenie počas prezidentskej kampane zaslúži veľký rešpekt a úctu. "Z tejto voľby, na rozdiel od opozičných parlamentných strán, vyšla strana Smer-SD posilnená," uviedol Smer-SD v stanovisku na sociálnej sieti. Oficiálnou víťazkou druhého kola prezidentských volieb je Zuzana Čaputová so ziskom 58,4 percenta hlasov. Maroš Šefčovič získal 41,59 percenta hlasov. Výsledky potvrdila Štátna komisia pre voľby a kontrolu financovania politických strán na nedeľnej tlačovej konferencii.


Johnson i Corbyn vítajú dohodu o predčasných voľbách v Británii

Corbyn predpokladá, že voľby poskytnú šancu na premenu krajiny.

LONDÝN. Britský premiér Boris Johnson si myslí, že je načase, aby sa Británia zjednotila a dokončila brexit. Podľa britskej spravodajskej spoločnosti BBC to uviedol v reakcii na hlasovanie parlamentu, ktorý v utorok večer rozhodol, že v Británii sa 12. decembra budú konať predčasné voľby. Líder opozičných labouristov Jeremy Corbyn predpokladá, že voľby poskytnú šancu na premenu krajiny, aká sa opakuje len raz za generáciu. Podľa Corbynovho názoru voliči budú mať na výber medzi labouristickou vládou, ktorá bude na strane ľudí, a konzervatívnym kabinetom dbajúcim o blaho pár privilegovaných. Šéf labouristov avizoval, že predvolebná kampaň jeho strany bude najambicióznejšia a najradikálnejšia v dejinách Británie a jej cieľom bude reálna zmena, akú krajina ešte nezažila. Člen tieňovej vlády Andrew Gwyne vyslovil názor, že pred voličmi je voľba medzi "piatimi ďalšími rokmi politiky spálenej zeme" v podaní Borisa Johnsona alebo labouristickou vládou "stojacou skutočne na strane pracujúcich". Niektorí labouristickí poslanci britského parlamentu však vyjadrili pochybnosti v súvislosti s načasovaním volieb, pričom si stále myslia, že otázku brexitu môže navždy vyriešiť iba ďalšie referendum. Poslanci Dolnej snemovne britského parlamentu v utorok večer schválili konanie predčasných parlamentných volieb 12. decembra, a to pomerom hlasov 438 k 20. Úspešné hlasovanie nasledovalo po mesiacoch patovej situácie v britskom parlamente v otázke brexitu, teda vystúpenia Spojeného kráľovstva z Európskej únie. Návrh zákona o konaní predčasných volieb musí ešte schváliť horná komora, Snemovňa lordov, ale zákonom sa môže stať už koncom tohto týždňa. Ak aj horná komora návrh odhlasuje, nasledovať bude päťtýždňová kampaň a bude trvať do dňa volieb.


STĹPČEK PETRA SCHUTZAPredstava, že polícia dostane Gorilu pred súdy, je infantilná

Čo vyšetril tím Gorila?

Výbor

Stĺpček

Zablokuje vyšetrovanie?

Viac brzdiť sa nedá

Gorila ako choroba

Indície o uplácaní

Stĺpček

Kupovanie poslancov sú dejiny, ktoré vzišli z osobných nepriateľstiev.

Každý, kto si pamätá rok 2006, aj s profilmi a vzťahmi účastníkov, si urobí sám názor na to, že poslankyňou, ktorá o korupcii pri reforme zdravotníctva najprv hovorila, a potom už nie, bola Zuzana Martináková. Ktokoľvek iný by sa ozval, znel by vierohodnejšie. Sú tri veci. 1. Kupovanie poslancov za Dzurindu nie je výmysel, ale dejiny. 2. Väčšina príbehov, ktoré sa okolo tradujú, sú bájky pochádzajúce z osobných nepriateľstiev. 3. Je infantilná predstava, že uplácanie poslancov či kohokoľvek z rokov nultých odprevadí pred súdy tá polícia, ktorá tam nepriviedla doteraz nič. A ktorej najvrchnejší šéf je mesiace vyzývaný k demisii aj pre – okrem iného – „konflikt záujmov“. Myslí si niekto, že ak je schopný manipulovať vyšetrovanie vo vlastnej kauze, v iných – napríklad Gorile – už nie?


Sabbatinimu sa v Texase darí, po dvoch kolách je v elitnej desiatke

Útočí na najlepší výsledok vo farbách Slovenska.

SAN ANTONIO. Rory Sabbatini figuruje na delenom ôsmom mieste po dvoch dňoch podujatia Valero Texas Open v San Antoniu, ktoré je súčasťou seriálu PGA Tour a má dotáciu 7,5 milióna amerických dolárov. Rodák z juhoafrického Durbanu sa už v prvom kole držal v druhej desiatke poradia a po druhom dni sa posunul dokonca na ôsmu priečku s celkovým skóre -7. Vďaka tomu bez problémov prešiel cutom a od priebežnej druhej pozície ho delí jediná rana pod par. Čerstvo 43-ročný slovenský reprezentant siaha na svoj najlepší výsledok vo farbách Slovenska. Golfistov však čakajú ešte dve osemnásťjamkové kolá, pred nimi má najlepšiu východiskovú pozíciu Juhokórejčan Kim Si-woo s bilanciou -12.


Mladí chcú zhodnocovať svoje úspory

BRATISLAVA. Až 69 % mladých Slovákov chce dlhodobo zhodnocovať svoje ušetrené peniaze a takmer polovica mladej generácie využíva pobočky na získavanie informácií. Vyplýva to z aktuálneho prieskumu UniCredit Bank Czech Republic and Slovakia, ktorý tak vyvracia zažité predsudky ľudí o financiách a svojej banke. Hoci 95 % mladých klientov do 26 rokov pravidelne používa online bankovníctvo, využívajú stále aj pobočky. Prieskum ukázal, že tak robí 47 % . Je to dokonca viac ako v prípade ich rodičov a len o niečo menej ako v prípade prarodičov. "Mladí klienti sa na pobočky chodia poradiť o zložitejších produktoch, alebo zistiť potrebné informácie. Po ukončení štúdií riešia mladí Slováci napríklad vlastné bývanie a s ním spojenú hypotéku, alebo chcú poradiť ako zhodnotiť svoje pravidelné investície," vysvetľuje hovorkyňa banky Zuzana Ďuďáková. Prieskum vyvrátil aj ďalší častý predsudok o nezodpovednom správaní mladých k peniazom. Sedem z desiatich z nich totiž za dôležité považuje dlhodobé zhodnotenie ich peňazí. Dokonca až 82 % tvrdí, že chce finančné zabezpečenie pre prípad nečakaných udalostí a podobné percento myslí na riešenie svojho bývania. A aj keď je pre nich dôchodok ďaleko, 57 % mladých Slovákov má v rebríčku hodnôt vysoko aj nutnosť zabezpečiť sa na starobu. "Že sa mladí ihneď nezadlžujú, ukazujú aj naše štatistiky. Len každý desiaty z našich klientov do 25 rokov má dohodnutý spotrebiteľský úver a len 15 % aktívne využíva kontokorent," potvrdzuje Ďuďáková. Slováci nemajú problém ani vymeniť banku. Za posledných päť rokov vyskúšala novú banku až tretina opýtaných. Hľadať ideálneho poskytovateľa bankových služieb sa nebojí najmä ekonomicky aktívna generácia súčasných rodičov. Veľké predsudky sa spájajú aj so sporením a investovaním. Prieskum ukázal, že viac ako polovica respondentov si sporí na sporiacom účte, štvrtina na termínovaných vkladoch a tretina na dôchodok. O zriadení sporiaceho účtu pritom uvažuje ďalšia štvrtina ľudí v produktívnom veku. Najsilnejšie predsudky v súvislosti s bankovníctvom a ich vzťahom k peniazom zvyčajne prevládajú o senioroch. Prieskum vyvrátil najmä veľkú fámu o senioroch a ich ukladaní si celoživotných úspor doma do vankúša. Naopak, väčšina má doma peniaze len na najnutnejšie výdavky. Iba každý štvrtý senior má totiž doma hotovosť vyššiu ako 200 eur, čo je veľmi podobné číslo ako pri ostatných generáciách. Svoje peniaze tak už bežne ukladajú do banky. Neváhajú tiež k ich správe skúšať nové technológie. "Až polovica ľudí nad 55 rokov s prístupom k internetu sa online bankovníctva dávno nebojí a preferuje spravovať svoje financie prostredníctvom internetového bankovníctva. Obľúbili si aj používanie platobných kariet," približuje Ďuďáková. Zároveň dodala, že takmer polovica seniorov sa v obchode snaží kartou zaplatiť vždy, keď je to možné. "Každý desiaty si navyše už skúsil vložiť peniaze do banky prostredníctvom bankomatu," dodala Ďuďáková.


Ministerstvo hodnotilo projekt zameraný na podporu regionálnych výrobcov

Do projektu sa zapojilo 166 lokálnych dodávateľov.

BRATISLAVA. Ministerstvo pôdohospodárstva a rozvoja vidieka (MPRV) SR v pondelok v Bratislave vyhodnotilo prvú fázu projektu "Chcem dodávať" zameraného na podporu regionálnych výrobcov potravín. Zapojilo sa doň už 166 lokálnych dodávateľov. "Lokálne potraviny sú čerstvejšie, nemusia cestovať stovky kilometrov. Kúpou slovenských potravín tiež podporujeme lokálnu ekonomiku a zamestnanosť u nás doma. Aj preto podpora domácich potravín patrí medzi priority nášho rezortu. Za dva roky sme spustili viacero aktivít na podporu slovenských potravín. Medzi najúspešnejšie patrí práve projekt s názvom 'Chcem dodávať' na podporu lokálnych slovenských výrobcov," uviedla pri vyhodnotení projektu v bratislavskej Starej tržnici podpredsedníčka vlády a šéfka MPRV SR Gabriela Matečná (SNS). Dodala, že "výrobcovia, ktorí sa do projektu zapojili, dokázali, že vedia na pulte doslova prevalcovať konkurenciu zo zahraničia. Len treba nabrať odvahu, zapojiť sa do projektu a začať spolupracovať." Agrorezort projekt spustil s obchodnými reťazcami vo februári minulého roka. Lokálni výrobcovia potravín tak získali možnosť predávať svoje výrobky v okruhu do 50 kilometrov od svojej prevádzky. Majú pritom zjednodušené zmluvné podmienky, skrátené lehoty splatnosti faktúr aj ďalšie výhody. "S veľkým potešením môžem konštatovať, že do projektu 'Chcem dodávať' sa zapojilo až 166 dodávateľov. Naše najoptimistickejšie odhady pritom boli okolo stovky. Týmto číslom určite nekončíme. Ešte stále je tu priestor na rozšírenie počtu dodávateľov aj sortimentu. Ďalší záujemcovia sa nám môžu hlásiť na email chcemdodavat@land.gov.sk," uviedol generálny riaditeľ sekcie potravinárstva a obchodu MPRV SR Milan Lapšanský. Od februára 2017, kedy bol projekt spustený, agrorezort vytypoval subjekty, ktoré boli najpripravenejšie a spĺňali základné podmienky obchodu, ako balenie, popisové etikety, EAN kód a vedeli zabezpečiť logistiku. Výrobca tiež musel vedieť svoj tovar zabaliť, označiť a doviezť. Dodávkami do veľkých obchodných sietí sa lokálnym dodávateľom výrazne otvorili možnosti ponúknuť tovar oveľa väčšej skupine spotrebiteľov. Projekt "Chcem dodávať" umožňuje podľa MPRV SR malým a stredným producentom zvýšenie odbytu, nové investície aj zvýšenie zamestnanosti priamo v regiónoch. Spotrebitelia majú zasa k dispozícii širšiu ponuku kvalitných domácich výrobkov priamo zo svojho regiónu. Malí a strední výrobcovia potravín zároveň získajú skúsenosti s prácou v systéme dodávok do maloobchodných sietí. "Obchodné reťazce združené v Slovenskej aliancii moderného obchodu (SAMO) dlhodobo podporujú slovenských producentov, malých aj veľkých. Potenciálnym dodávateľom ponúkajú zaujímavé obchodné príležitosti a možnosť s nimi rásť. Tí dodávatelia, ktorí už s reťazcami aktívne spolupracujú, spĺňajú základné požiadavky obchodníkov, ako sú bezpečnosť produktov, stabilná kvalita, požadovaný objem a dodávky načas, ako aj konkurencieschopnú cenu," povedala predsedníčka SAMO Katarína Fašiangová. "Obchodníci sa snažia vychádzať v ústrety požiadavkám zákazníkov a iniciatívne vyvíjajú vlastné programy tak, aby im ponúkli na svojich pultoch čo najširší sortiment kvalitných a čerstvých potravín pochádzajúcich zo Slovenska," dodala.


Indickú univerzitu po samovražde študentky zachvátili protesty

Študenti z Univerzity Sathjabáma v meste Čennaj podpaľovali nábytok v internátnych budovách a usporiadali hlučné protesty.

NAÍ DILLÍ. Násilné protesty vypukli v noci na štvrtok na univerzite v južnej Indii po tom, čo študentka údajne spáchala samovraždu, pretože ju prichytili pri podvádzaní na skúške. Študenti z Univerzity Sathjabáma v meste Čennaj podpaľovali nábytok v internátnych budovách a usporiadali hlučné protesty, čo zachytili aj záznamy spravodajských kanálov. Podľa slov profesorov študentku donútilo ku krajnému konaniu to, že ju personál univerzity ponížil a vykázal von zo skúšobnej sály. Predstavitelia univerzity oznámili vo štvrtok ráno miestnym médiám, že areál školy zatvorili a požiadali študentov, aby opustili internát. "Situácia je už pokojná a máme ju pod kontrolou," povedal komisár mestskej polície A.K. Višvanathan, ktorého citovala agentúra DPA. "Vedenie univerzity vyhlásilo vyše týždňové prázdniny, do 3. decembra. Väčšina študentov opustila univerzitný areál a odišla domov," dodal policajný komisár. Osemnásťročná študentka sa obesila vo svojej internátnej izbe, jej telo našli v stredu v skorých ranných hodinách. Demonštrácie vypukli, keď sa správa o jej smrti rozšírila po univerzitnom areáli. V celom areáli rozmiestnili ozbrojenú políciu, aby zabránila ďalšiemu násiliu.


Prevádzkovatelia hazardu si budú musieť dať posúdiť hracie zariadenia

Návrh reaguje na dynamický vývoj v oblasti hazardných hier v poslednom období.

BRATISLAVA. Prevádzkovatelia hazardných hier si budú musieť dať odborne posúdiť hracie zariadenia a systémy ešte pre udelením individuálnej licencie. Vyplýva to z návrhu vyhlášky Ministerstva financií (MF) SR, ktorú predložilo do medzirezortného pripomienkového konania. Ministerstvo uviedlo, že predkladaný návrh reaguje na dynamický vývoj v oblasti hazardných hier v poslednom období, spojený najmä s intenzívnejším zapájaním informačných technológií do tohto odvetvia. "Z tohto dôvodu si aplikačná prax vyžiadala potrebu jednoznačného zadefinovania požiadaviek kladených na prevádzkovateľov hazardných hier v súvislosti s povinným odborným posudzovaním zariadení a systémov využívaných pri prevádzkovaní hazardných hier," priblížil rezort financií v predkladacej správe k návrhu. Odborné posudzovanie softvéru sa má týkať napríklad hazardných hier na výherných prístrojoch, termináloch videohier, technických zariadeniach obsluhovaných priamo hráčmi, ako aj videohier, internetových hier v kasíne, či prémiových hier. Podľa zákona o hazardných hrách je prevádzkovateľ hazardnej hry povinný písomne požiadať poverenú skúšobňu o odborné posúdenie všetkých zariadení a systémov vždy pred začiatkom prevádzkovania hazardnej hry, teda ešte pred udelením individuálnej licencie, a tiež po uplynutí doby, na ktorú bolo vydané príslušné osvedčenie. "Výsledkom odborného posúdenia zariadení a systémov je vydanie osvedčenia, ktorým poverená skúšobňa overí a osvedčí, že zariadenia a systémy sú spôsobilé na prevádzkovanie hazardných hier a sú bezpečné z hľadiska ochrany údajov, ktoré budú prostredníctvom nich prijímané, odosielané a spracúvané," vysvetlilo ministerstvo. Okrem toho má odborné posúdenie preukázať, že zariadenia spĺňajú technické požiadavky dané technickými predpismi a prevádzkovanie hier prostredníctvom nich bude v súlade s pravidlami hazardnej hry. Od 1. júna tohto roka začal na Slovensku fungovať nový Úrad pre reguláciu hazardných hier, ktorý prebral kompetencie MF SR aj v oblasti vydávania poverenia na odborné posudzovanie. "Poverenie na odborné posudzovanie vydáva Úrad pre reguláciu hazardných hier právnickej osobe, ktorá spĺňa požiadavky ustanovené zákonom o hazardných hrách," doplnilo MF SR.


Zomrel spoluzakladateľ a spolumajiteľ denníka SME Peter Vajda

Výnimočný bol jeho vrodený zmysel pre demokraciu a presadzovanie rovnosti príležitostí pre všetkých, povedal o Vajdovi generálny riaditeľ Petit Press Alexej Fulmek.

Autor je generálnym riaditeľom spoločnosti Petit Press, vydavateľa denníka SME Odišiel veľký a zároveň nenápadný človek. Médiá majú len zopár jeho fotografií, nerád sa totiž ukazoval pred objektívmi fotoaparátov, hoci patril medzi najvýznamnejších slovenských podnikateľov. Nikdy nemal tendenciu predvádzať sa alebo zdôrazňovať svoju moc a bohatstvo, hoci slovo skromný pre neho nie je úplne výstižné. V médiách nenájdete viac ako päť rozhovorov, ktoré im poskytol. Keď premýšľam, čím bol vlastne výnimočný, povedal by som, že to bol najmä jeho vrodený zmysel pre demokraciu, presadzovanie rovnosti príležitostí pre všetkých a jemné narábanie so svojou mocou. A v mnohých projektoch sa stal originálnym prvolezcom. Bol to on, kto nám dal v roku 1992 základný impulz na vytvorenie nových novín. Administratíva Vladimíra Mečiara chcela zlikvidovať vedenie a kritického ducha denníka Smena a Peter Vajda ponúkol vtedajšiemu vedeniu a šéfredaktorovi denníka Smena Karolovi Ježíkovi finančnú pomoc v prípade, že väčšina redakcie odíde do nového projektu. Bez investícií jeho Prvej slovenskej investičnej spoločnosti by denník SME nikdy nevznikol a naše vydavateľstvo by nevyrástlo na jedno z najväčších na Slovensku. Peter Vajda bol pri všetkých dôležitých rozhodnutiach v histórii denníka SME a ja som vo všetkých ťažkých chvíľach stál pri ňom. Investoval do novín, aby pomohol zachovať priestor na slobodnú výmenu názorov. Vravel, že „chrapúni“ a „banditi“ nemôžu vyhrať všetko a budúcnosť videl v silnej občianskej spoločnosti. Obdivoval prezidenta Václava Havla a bol jeho priaznivcom. Veril, že stačí vytvoriť štandardné nekorupčné prostredie bez preferovania záujmových skupín a spravodlivú súťaž na to, aby sa v spoločnosti presadili tí najschopnejší, čím by sa celá spoločnosť posúvala ďalej. Prítomnosť v denníku SME ho stála slovenské občianstvo, keď pod tlakom Mečiarovho ministerstva financií a po odobraní podnikateľskej licencie odišiel do Čiech, kde žil aj s rodinou od roku 1995. Medzitým „jeho“ denník SME zohral dôležitú úlohu pri demokratizácii slovenskej spoločnosti. Takmer tridsať rokov bol významným zberateľom a podporovateľom slovenského výtvarného umenia. Svoje prvé zisky investoval do diel slovenských umelcov, ktorí boli za socializmu tabuizovaní. Vytvoril zbierku obrazov, ktorá dodnes už prešla mnohými mestami Európy a Severnej Ameriky. Pamätám sa na neho ako na štyridsiatnika plného síl v začiatkoch našej spolupráce. Bol mužom analytického umu so schopnosťou robiť rýchle, ale najmä správne závery. Veril, že keď budeme tvrdo pracovať, nakoniec musíme byť úspešní, aj keď v prvých rokoch to tak nevyzeralo. Pred očami mi náhle defiluje množstvo spoločných chvíľ a rozhovorov, napríklad si vybavujem jeho až detskú radosť, keď vybudoval na Morave vlastnú značku vína Sonberk a založil veľmi cenené krajinné vinárstvo. Dožil sa aj ocenenia najprestížnejšieho londýnskeho vinárskeho časopisu Decanter, ktorý organizuje najväčšie svetové súťaže vín. Decanter v lete ocenil víno Pálava ako najlepšie suché aromatické víno na svete. Akoby mu svetoví someliéri vzdali poslednú poctu. Peter Vajda má za sebou silný životný príbeh, rovnako silný ako je príbeh denníka SME, ktorý z histórie tejto krajiny už nikto nevymaže. Príbehy firiem sú vždy projekciou príbehov ich lídrov. V nedeľu odišiel aktér jedného z takýchto príbehov, vrúcny a priateľský človek. Peter bol bojovník, čo dokázal aj v ťažkých chvíľach choroby, keď bojoval a pracoval až do konca. Naša dvadsaťpäťročná spolupráca sa skončila a mne je za ním ľudsky veľmi smutno. V nedeľu ráno zomrel v Prahe po vážnej chorobe vo veku 70 rokov Peter Vajda, predseda predstavenstva Proxy Finance, investor a spoluzakladateľ denníka SME. Peter Vajda sa narodil 7. apríla 1947 v Bratislave. Absolvoval Strojnícku fakultu SVŠT, postgraduálne študoval a ašpirantúru ukončil na VŠE. Pracoval vo Výskumnom ústave ekonomiky priemyslu ako systémový inžinier, zaoberal sa ekonomickou informatikou. V roku 1991 založil s partnermi Prvú slovenskú investičnú spoločnosť, ktorá bola najúspešnejšou spoločnosťou v kupónovej privatizácii. Po útoku Mečiarovej vlády na Prvú slovenskú investičnú spoločnosť presunul niektoré svoje aktivity do Českej republiky a presťahoval sa s rodinou do Prahy, kde založil v roku 1995 firmu Proxy Finance. Podnikal v oblasti financií, médií, nehnuteľností a reštrukturalizácií podnikov. V rôznych aktivitách zaznamenal viacero prvenstiev. Už za socializmu pracoval v prvom počítačovom centre na Slovensku a ako jeden z prvých hľadal využitie počítačov vo výrobe a obchode. V roku 1989 založil prvú súkromnú cestovnú kanceláriu na Slovensku, ktorá organizovala zájazdy do talianskeho Caorle a na Cyprus. Založil prvú slovenskú súkromnú poisťovňu bez zahraničného kapitálu pod názvom Ergo. Podporoval slobodné a opozičné noviny – denník SME. Jeho spoločnosť BH Securities bola medzi prvými českými obchodníkmi s cennými papiermi podobne ako lízingová spoločnosť B.O.F, a.s. Ako prvý založil firemnú zbierku moderného slovenského výtvarného umenia. Vo svojom vinárstve Sonberk ako prvý cielene využil modernú architektúru zapojenú do krajiny. Jeho vína dostali svetovú cenu časopisu Decanter. Peter Vajda patril medzi najvýznamnejších slovenských podnikateľov porevolučného obdobia. Presadzoval rovnosť príležitosti pre všetkých, vystupoval proti protekcionizmu a zvýhodňovaniu úzkych skupín v podnikaní. Vo verejnom živote presadzoval slobodný priestor na vyjadrovanie rôznych názorov a vzájomný rešpekt všetkých myšlienkových prúdov. Bol ženatý, jeho manželka je literárna vedkyňa a majú spolu dve deti, tri vnúčence. PRVÁ SLOVENSKÁ INVESTIČNÁ SKUPINA (PSIS) je dnes dcérou súkromnej finančnej spoločnosti Proxy – finance Praha. Vznikla v roku 1990 ako prvá investičná spoločnosť na našom trhu dva roky pred kupónovou privatizáciou. Jej úvodným podnikateľským projektom boli podielové fondy, ktoré umožňovali drobným investorom účasť na kolektívnom investovaní a privatizácii. Významnou spoluprácou z tohto obdobia je kooperácia s americkou spoločnosťou Whirpool v popradskom Tatramate. Skupina založila najstaršiu slovenskú lízingovú spoločnosť B.O.F. leasing (1991), jedného z prvých obchodníkov s cennými papiermi BH Securities (1993) a poisťovňu ERGO (1995). V Česku vznikol penzijný fond Jistota (1995). Po roku 2000 začal proces postupného prepojovania týchto firiem s významnými zahraničnými partnermi a investormi. Do penzijného fondu vstúpila holandská ABN AMRO N. V. (2000) a neskôr Česká poisťovňa. Do poisťovne ERGO (dnes ČSOB poisťovňa) vstúpila belgická KBC (2002) a do dôchodkovej správcovskej spoločnosti vstúpila holandská ING (2005). Majoritný podiel v spoločnosti B.O.F. Leasing (dnes VÚB leasing) získala VÚB, a.s., člen talianskej skupiny Banca Intesa (2007). PSIS investovala do založenia a rozvoja denníka SME (dnes vydavateľstvo Petit Press) stovky miliónov korún. Táto investícia bola motivovaná najmä pocitom spoločenskej zodpovednosti a úsilím o zachovanie slobody slova a prejavu v ťažkých mečiarovských časoch. V súčasnosti sa Proxy finance a Prvá slovenská investičná skupina venujú správe majetku, reštrukturalizácii podnikov a obchodom na finančných trhoch.


Halák sa dočkal pocty, v New Yorku skandovali jeho meno

BRATISLAVA. Do New Yorku prišiel v máji 2014 z Washingtonu. Za tamojších Islanders chytal štyri roky, počas ktorých bol jednotkou aj dvojkou tímu, istý čas dokonca strávil na farme. Napriek tomu si fanúšikovia Islanders slovenského brankára Jaroslava Haláka obľúbili. Halák sa v noci na stredu do New Yorku vrátil, už však v drese Bostonu Bruins. Vedenie domáceho tímu mu prichystalo spomienkové video, ktoré premietalo počas prvej tretiny na tzv. kocke. Okamžite po skončení videa domáci priaznivci skandovali Halákovo meno, Slovák sa im odvďačil zamávaním. Boston napokon v stretnutí zdolal Islanders 5:0, Halák presedel zápas na striedačke. Slovenských fanúšikov v dueli zaujala aj pästná výmena Zdena Cháru s Mattom Martinom, kapitán Bostonu v nej využil svoje fyzické predpoklady a súpera zložil na ľad.


Tri hoaxy, s ktorými už museli bojovať Lidl, Tesco či Kaufland

Lživé správy o potravinách a správaní obchodov sa na sociálnych sieťach šíria rýchlo.

BRATISLAVA. Obchodný reťazec Lidl, ktorého neznámy muž obvinil z vysokého podielu dusičnanov v potravinách, nie je jediný, ktorý čelil podobnému problému. Aj ostatné reťazce už v minulosti zažili, že sa o nich sociálnymi sieťami šírili lživé fotografie a videá. Vyberáme niektoré z nich. Pred dvoma rokmi začali ľudia vo veľkom šíriť video, na ktorom muž tvrdil, že váhy v obchodoch Kaufland klamú. Je vraj na nich položená plastová podložka, ktorá pridáva na hmotnosti zelenine a ovociu. Napríklad hruška najprv vážila 182 gramov a po odstránení podložky 72 gramov. Reťazec však vyhlásil, že je to nezmysel a váha je vždy vynulovaná predtým, ako sa na �?u niečo položí. Lidl a Tesco museli krátko po sebe čeliť rovnakému problému. Na facebooku ponúkala neznáma stránka stoeurové poukážky na nákup v nich. Poukážky mali logá obchodných reťazcov a vyzerali dôveryhodne. Podmienkou na ich získanie bolo vyplnenie dotazníka. Oba obchody sa od poukážok dištancovali a vyhlásili, že ide o podvod. Stránka zrejme chcela získať od ľudí citlivé údaje alebo rozšíriť vírus. Neznámy muž natočil video, na ktorom vreckovým prístrojom zisťuje množstvo dusičnanov v potravinách z Lidla. Opakovane mu vychádzalo, že jahody či bio zelenina prekračujú limity a zrejme ide ľuďom o život. Niekoľko dní predtým urobil také isté video o potravinách z Tesca, no to taký úspech na slovenskom internete nemalo. Lidl sa proti videu ohradil, testovanie nespĺ�?alo základné vedecké požiadavky a neprebehlo v akreditovanom laboratóriu. Zárove�? vyhlásil, že na tvorcov videa možno pošle právnikov.


Španielska vláda uzavrela väčšinu referendových miestností

Policajti zakázali rodičom a ich deťom prezentovať materiály spojené s hlasovaním.

BARCELONA. Španielske úrady uzavreli už väčšinu volebných miestností umiestnených v školách a verejných budovách, v ktorých sa malo v nedeľu konať sporné referendum o nezávislosti Katalánska. V predvečer plebiscitu medzitým vyšli do ulíc viacerých katalánskych a španielskych miest tisíce stúpencov i odporcov nezávislosti Katalánska. Španielske ministerstvo vnútra večer oznámilo, že polícia uzavrela už "väčšinu" potenciálnych volebných miestností v Katalánsku. Zostáva len "malé množstvo" ďalších lokalít okupovaných osobami, nezriedka deťmi a seniormi, ktorí z iniciatívy separatistov komplikujú prácu policajtom. Tí podľa ministerstva len uvádzajú do praxe príslušné rozhodnutie súdu, ktorý zakázal využitie verejných budov na konanie nelegálneho plebiscitu. V centre katalánskej metropoly Barcelona vyšli dnes do ulíc tisíce demonštrantov zo španielskymi zástavami, ktorí vyjadrovali podporu jednote Španielska a vyzývali na bojkot referenda. Na proteste sa zúčastnilo zhruba 5500 ľudí, ktorí okrem iného požadovali zatknutie separatistických katalánskych lídrov. Demonštrácie proti alebo za podporu referenda sa dnes konali aj na ostrove Malorka či v mestách Lleida, Santander a Alicante. Viac ako 3000 stúpencov katalánskej nezávislosti demonštrovalo v španielskej Galícii, kde taktiež existuje silné hnutie za osamostatnenie. Katalánski separatisti dnes znížili na polovicu očakávanú účasť v nedeľňajšom referende. Podľa nich by bolo možno - vzhľadom na represívne kroky Madridu - považovať za veľký úspech, ak by za nezávislosť v nedeľu hlasoval zhruba milión z celkového počtu 5,3 milióna voličov.


Po zrážke s vlakom na priecestí zomreli v Petržalke dvaja muži

Napriek použitiu rýchlobrzdy rušňovodič zrážke nedokázal zabrániť.

BRATISLAVA. Po zrážke s vlakom na priecestí za zastávkou Petržalka zomreli v stredu  večer dvaja muži. Nehoda sa stala na železničnom priecestí za železničnou zastávkou Bratislava-Petržalka v smere na železničnú zastávku Rusovce. TASR o tom informovala bratislavská krajská policajná hovorkyňa Lucia Mihalíková. Podľa jej slov prijali oznámenie o nehode prostredníctvom tiesňovej linky okolo 19.00 h. "Obhliadajúca lekárka konštatovala u dvoch osôb mužského pohlavia smrť, ktorá mala nastať následkom devastačných poranení. Poverený príslušník oddelenia železničnej polície Policajného zboru Bratislava začal v tomto prípade trestné stíhanie vo veci prečinu usmrtenia," povedala s tým, že okolnosti udalosti sú predmetom vyšetrovania. Podľa doterajších informácií polície prechádzal rušňovodič s nákladným vlakom cez chránené železničné priecestie, "pričom pár metrov pred vlakom spozoroval dve osoby, ktoré zoskočili z vedľa stojaceho nákladného vlaku priamo pod ním vedený vlak". Napriek použitiu rýchlobrzdy podľa polície zrážke nedokázal zabrániť. Mihalíková doplnila, že železničná doprava v uvedenom úseku bola prerušená od 19.00 h do 21.25 h.


Majster sveta sa tešil len chvíľu, potom ho diskvalifikovali. Štoček sa posunul v poradí
Výsledky
 Diskvalifikácia
 Reakcia Štočeka

Muži do 23 rokov - preteky s hromadným štartom (Doncaster - Harrogate, 173 km) BRATISLAVA. Talian Samuel Battistella sa stal v piatok majstrom sveta v pretekoch s hromadným štartom na šampionáte v cestnej cyklistike v anglickom Yorkshire. V šprinte vedúcej 7-člennej skupiny mal v závere najviac síl Holanďan Nils Eekhoff. Napokon sa však víťazom nestal, lebo bol dodatočne diskvalifikovaný pre nedovolenú jazdu v závetrí tímového auta po páde v strednej časti pretekov. Z nečakanej zlatej medaily sa teší pôvodne druhý Talian Samuele Battistella, zo striebra Švajčiar Stefan Bissegger a z bronzu domáci Thomas Pidcock. Muži do 23 rokov súťažili na trase dlhej 173 km z Doncasteru do Harrogate a v šprinte vedúcej 7-člennej skupiny mal v závere najviac síl práve Holanďan. Piatkové preteky poznačilo nepriaznivé počasie. Organizátori preto skrátili trať na 173 km. Pôvodne mali cyklisti po príchode z Doncasteru do Harrogatu absolvovať v cieľovom meste tri okruhy, no išli sa iba dva. Najmä v úvode pretekov husto pršalo. Najlepší z tria Slovákov Matúš Štoček sa posunul na 29. priečku s odstupom vyše 3 minút na víťaza. Adam Foltán a Lukáš Kubiš prišli do cieľa s výrazným mankom 20:35 min na stotreťom, resp. stoštvrtom mieste.


Na Moste SNP opravujú nájazdovú vetvu (fotogaléria)

Plánované ukončenie rekoštrukčných prác je 28. júla 2019.

BRATISLAVA. V hlavnom meste Bratislava je od pondelka uzavretá nájazdová vetva Einsteinova - most SNP v smere do centra z dôvodu opravy poškodeného krytu vozovky. Nájazd je uzavretý v celej svojej šírke. Obchádzková trasa vedie cez odbočku z Einsteinovej na Panónsku cestu smer Petržalka Dvory, následne na zjazd na Einsteinovu smer Prístavný most/Žilina a potom na most SNP smer centrum.


USA natrvalo sťahujú vyše polovicu diplomatov z Kuby, dôvodom sú záhadné útoky

WASHINGTON. USA v sobotu oznámili, že natrvalo sťahujú 60 percent svojich diplomatov z Kuby kvôli "záhadným útokom na ich zdravie", informovala agentúra AP. Rozhodnutie znamená rozšírenie opatrení už predtým prijatých Spojenými štátmi, ktoré poškodili ekonomiku tohto ostrovného štátu a obmedzili možnosti Kubáncov navštíviť USA. Podľa Washingtonu najmenej 24 amerických diplomatov pôsobiacich v Havane a ich rodinných príslušníkov začalo postupne od konca roka 2016 trpieť rôznymi chorobnými príznakmi nejasného pôvodu. Niektorým diagnostikovali mierne poškodenie mozgu, trvalú stratu sluchu či otras mozgu. Iní trpeli žalúdočnou nevoľnosťou, bolesťami hlavy a zvonením v ušiach alebo sa nedokázali sústrediť či spomenúť si na bežné slová. Ako možná príčina sa - vzhľadom na výpovede poškodených - uvádzal útok neznámeho pôvodu, možno infrazvukom či ultrazvukom. Spojené štáty v reakcii na celú kauzu dočasne stiahli vlani v októbri z Havany viac ako polovicu svojho diplomatického personálu so všetkými rodinnými príslušníkmi. Podľa zákona môže americké ministerstvo zahraničných vecí dočasne stiahnuť diplomatov z krajiny ich pôsobenia na šesť mesiacov a potom ich tam buď vyslať naspäť, alebo vyhlásiť ich stiahnutie za trvalé. Šesť mesiacov od ich dočasného stiahnutia uplynie túto nedeľu.


UEFA obvinila Ronalda z provokatívneho gesta v zápase LM proti Atleticu

NYON. Európska futbalová únia (UEFA) obvinila Cristiana Ronalda z provokatívneho gesta v osemfinálovej odvete Ligy majstrov medzi Juventusom Turín a Atleticom Madrid (3:0). Disciplinárna komisia označila správanie portugalského reprezentanta za nevhodné a celým prípadom sa bude zaoberať na štvrtkovom zasadnutí. Ronaldo sa po dosiahnutí hetriku prezentoval podobným gestom ako tréner Atletica Diego Simeone v úvodnom osemfinálovom zápase. Argentínsky kouč sa po druhom góle Atlética obrátil smerom k fanúšikom a chytil sa za rozkrok. Simeone dostal za obscénne gesto pokutu 20.000 eur. Informovala o tom agentúra AP.


Mladí Američania žalujú vládu za zmenu klímy

Čo chceme? Spravodlivosť v oblasti klímy. Kedy ju chceme? Pred desiatimi rokmi! skandovali mladí vo Washingtone.

WASHINGTON. Sú mladí, no už teraz si plne uvedomujú riziká spojené s poškodzovaním planéty. Hnevá ich, že vláda sa dostatočne nestará o to, v akom prostredí bude žiť ich generácia, a podali preto na ňu žalobu. Reč je o 21 mladých Američanoch, ktorí sa tento rok na súde postavia proti prezidentovi Donaldovi Trumpovi a jeho administratíve. "Vedeli ste, že máte ústavou chránené právo na klimatický systém schopný podporovať život človeka? Tak teraz to už viete, a to vďaka 21 mladým ľuďom z celej krajiny, ktorí žalujú Trumpovu administratívu a celý priemysel fosílnych palív," zaznelo včera z tribúny vo Washingtone a nasledoval búrlivý potlesk. Sedem z 21 spomínaných študentov sa včera zúčastnilo vo Washingtone na Pochode za vedu, ktorý sa konal pri príležitosti Dňa Zeme. "Spôsob života, ktorý poznám a v ktorom som vyrástol, sa kompletne zmení. Vláda vedela o zmene klímy, jej dôsledkoch a nebezpečenstvách, ktoré predstavuje pre našu budúcnosť a budúcnosť mojej generácie. Vedela o tom posledných 65 a viac rokov a úmyselne ignorovala vedu a vedcov, ktorí jej hovorili, že k tomu prispieva ľudská produkcia uhlíkových emisií," povedal pre Washingon Post jeden z mladých účastníkov Nathan. Jeho kolega Nick si myslí, že ľudstvo už nemá čas a Alex povedal, že je nahnevaný. "Čo chceme? Spravodlivosť v oblasti klímy. Kedy ju chceme? Pred desiatimi rokmi," skandovali mládežníci vo Washingtone. V skupine sú mladí vo veku od 9 do 20 rokov. Žalobu na vládu podali ešte v čase, keď ani netušili, že do Bieleho domu sa dostane odporca klimatických zmien. Vôbec sa však neboja a veria, že pred súdom uspejú. Pojednávanie by sa malo uskutočniť tento rok. "Je hanba, že vláda postavila svojich občanov a svoju mladú generáciu do pozície, že musia ísť proti sebe na súd," povedala pre televíziu CBS Kelsey. "Nie je to také zastrašujúce. Je to dobré, nechajte ich, nech sú na súde porazení," reagoval 16-ročný Aji na poznámku reportéra, že stoja nielen proti vláde, ale aj veľkým ropným spoločnostiam a lobistom. Televízia dodala, že hoci ich súdny spor môže trvať dlho, kto iný by mal bojovať za budúcnosť než tí, ktorí tu budú a uvidia ju.


NASA hľadá človeka, ktorý ochráni Zem pred mimozemšťanmi

Ročne si môže zarobiť 187-tisíc dolárov.

BRATISLAVA. Chceli by ste pomáhať chrániť Zem pred mimozemskou kontamináciou a zabrániť tomu, aby ľudia znečistili iné svety? Staňte sa pracovníkom ochrany planéty. Americká Národná agentúra pre letectvo a vesmír (NASA) vypísala nový pracovný konkurz. Pracovník má na starosti zabezpečiť aby ľudia nekontaminovali iné planéty, mesiace a vesmírne objekty. Okrem toho má zabrániť, aby sa na Zemi nerozšírili mimozemské mikróby. Ochranca planéty však nebude zažívať scény ako z filmov. Často bude cestovať do vesmírnych centier po celom svete, kde bude kontrolovať roboty cestujúce do vesmíru. Ročne si takýto pracovník môže zarobiť až 187-tisíc dolárov. Musí mať inžiniersku prax, technický úsudok, vedieť riešiť zložité situácie a mnohé iné predpoklady. Pozícia ochrancu planéty vznikla ešte v roku 1967 po podpísaní Kozmickej zmluvy. Súčasťou tejto medzinárodnej dohody je aj podmienka, že každá vesmírna misia musí mať menšiu šancu ako 1 ku 10-tisíc, že znečistí iné vesmírne objekty.


Kraj hľadá investora pre rodinný park v Petržalke

Bratislavský samosprávny kraj spustil súťaž pre výber koncesionára na rodinný park v bratislavskej Petržalke.

BRATISLAVA. Bratislavský samosprávny kraj (BSK) spustil súťaž pre výber koncesionára na rodinný park - "Family Park" v bratislavskej Petržalke. Súťažné podklady nájdu záujemcovia na stránke Úradu pre verejné obstarávanie. TASR o tom informovala hovorkyňa Bratislavského samosprávneho kraja (BSK) Lucia Forman. Ponuky na realizáciu a prevádzku projektu môžu záujemcovia predkladať do 7. septembra do 9.00 h. Na Úrade BSK budú v ten istý deň o 13.00 h otvárané obálky s ponukami. "Jednotlivé ponuky budú ohodnotené bodovaním podľa kritérií tak, ako je uvedené v popise súťaže. Aby portfólio záujemcov bolo čo najväčšie, tak v priebehu niekoľkých dní budú podmienky preložené aj do anglického jazyka. Prihlásiť sa môžu nielen domáci, ale aj zahraniční záujemcovia," spresnila Forman. Informácia o zadaní podlimitnej koncesie na investora-koncesionára, ktorý park vybuduje a 30 rokov sa oň bude starať, bola do vestníka verejného obstarávania na zverejnenie odoslaná minulý týždeň. Park rodinného, zábavno-náučného charakteru by mal vzniknúť v blízkosti realitných projektov Južné mesto a Slnečnice v bratislavskej Petržalke. Vyrásť by mal na pozemku s rozlohou deviatich hektárov, ktorý od roku 2008 patrí BSK a kde sa už v minulosti uvažovalo s viacerými, napokon nezrealizovanými projektmi, napr. Danube Arenou. S jeho vznikom súhlasilo aj 87 percent prítomných poslancov na zastupiteľstve BSK v decembri 2016. Táto lokalita je aj v Územnom pláne Bratislavy definovaná ako územie pre šport. Od septembra by tak mal tento pozemok na okraji Petržalky dostať jasnejšie kontúry a verejnosť sa dozvie, ktorý koncesionár na základe súhlasu poslancov zastupiteľstva BSK získa 30-ročný prenájom a prevádzku Family parku na rozlohe deviatich hektárov. Taktiež, aká bude koncepcia parku a v akom termíne by mohol byť sprístupnený verejnosti. "Nejde o predaj, ide o prenájom pozemku. Hľadáme naň partnera, ktorý park vybuduje a bude ho prevádzkovať. Vyhodnotenie plánujeme v polovici septembra," priblížil minulý týždeň predseda BSK Pavol Frešo. Ďalší postup bude podľa neho závisieť od počtu prihlásených záujemcov a kladených odborných otázok, na ktoré je kraj údajne pripravený. Bratislavský krajský poslanec a zároveň kandidát na predsedu BSK v nadchádzajúcich jesenných voľbách Rudolf Kusý minulý týždeň vyzval Freša, aby tento projekt zastavil a súťaž sa nevyhlasovala. Podľa Kusého je totiž neprijateľné, aby sa tri mesiace pred voľbami vyhlasovalo a riešilo niečo, na čo bol čas predchádzajúcich osem rokov. BSK to však odmieta a argumentuje, že súťažné podklady pre prevádzkovateľa budúceho Family parku pripravovali odborníci dva roky. "Výsledkom ich práce je jasné a transparentné zadanie," skonštatoval kraj. Kusý koncom júna pritom sám vyšiel s návrhom, že ak v novembrových voľbách uspeje, do piatich rokov na tomto pozemku vybuduje park športu a oddychu.


Rozšírenie povinnej predškolskej dochádzky je podľa KDH nekoncepčný krok

Jeden rok prípravy deťom z osád podľa KDH nepomôže a situáciu nerieši.

BRATISLAVA. Neparlamentné Kresťanskodemokratické hnutie (KDH) považuje rozšírenie povinnej predškolskej dochádzky od piatich rokov, ako to navrhuje rezort školstva, za nekoncepčný krok, ktorý navyše zasahuje do slobody a práv všetkých rodičov. Ako povedala v utorok pre agentúru SITA členka predsedníctva KDH Miroslava Szitová, toto opatrenie bude mať na deti taký dopad, ako jedna hodina dejepisu navyše, teda žiadny. „ Povinná predškolská výchova je zásahom do slobody výberu všetkých rodičov. Zákony majú byť prospešné celej spoločnosti a nemajú byť prijímané pre jednu skupinu obyvateľstva, v tomto prípade kvôli neprispôsobivým,“ upozornila Szitová. Učitelia a odborníci v oblasti školstva podľa KDH vedia, že jeden rok prípravy deťom z osád nepomôže a situáciu nerieši. Upozornila, že podľa súčasnej legislatívy rodič môže ospravedlniť neprítomnosť dieťaťa v škole tri po sebe nasledujúce dni. „Takže zaviesť povinnosť navštevovať materskú školu aj tak nie je reálna. Veľké ťažkosti s dochádzkou žiakov sú v základných a stredných odborných školách. Ak chceme dať deťom z osád šancu pripraviť sa plnohodnotne na vzdelávanie, je nevyhnutné zapojiť do procesu matky a venovať sa deťom od ranného veku,“ myslí si Szitová. Opatrenie podľa nej nemusí byť urobené celodennou starostlivosťou v zariadení, teda nebude náročné na financovanie z rozpočtov miesť a obcí. „Na Slovensku máme komunitné centrá, ktoré sú často prázdne a nevyužívané,“ povedala Szitová. Deťom treba podľa kresťanských demokratov zachovať detstvo a rodičom slobodu výberu. „Vyzývame pani ministerku školstva, aby návrh povinnej predškolskej dochádzky od piatich rokov stiahla a spolu s kolegami na ministerstve pripravila koncepčné systémové opatrenie pre pomoc deťom z osád s aktívnou účasťou matiek,“ dodala Szitová. Ministerka školstva Martina Lubyová (nom. SNS) súhlasí s rozšírením povinnej predškolskej výchovy pre deti od piatich rokov a o tejto téme už diskutovala aj s vládnym splnomocnencom pre rómske komunity Ábelom Ravaszom. Na presadenie zmeny však bude nutná novelizácia príslušnej legislatívy. Vládny splnomocnenec pre rómske komunity pripomenul, že o prínose povinnej školskej dochádzky sa hovorí už niekoľko rokov a až teraz bola konečne dosiahnutá synergia medzi rezortmi a z plánov sa stali konkrétne kroky. „Pre deti z vylúčených komunít to znamená veľmi veľa. Konečne im bude poskytnutý priestor, kde sa budú môcť zoznámiť s novým prostredím a nikto od nich ešte nebude vyžadovať nijaké výkony, ako je to v škole. Detičky budú nadväzovať nové priateľstvá a naučia sa základným spoločenským návykom,“ uviedol Ravasz. Podľa Ravasza sa môže stať povinná predškolská dochádza realitou už v roku 2019, ak sa potrebné kroky podniknú včas.


Zomrel bývalý sovietsky kozmonaut Bykovskij

MOSKVA. Vo veku 84 rokov zomrel v stredu niekdajší sovietsky kozmonaut Valerij Fiodorovič Bykovskij, ktorý prvý zo svojich celkovo troch letov do vesmíru absolvoval v roku 1963. S odvolaním sa na ruskú vesmírnu agentúru Roskosmos o tom informovala agentúra AP. Príčinu jeho úmrtia však Roskosmos nespresnil. Bykovskij - narodený v Moskovskej oblasti - bol jedným z prvých 20 sovietskych armádnych pilotov vybraných na výcvik pre lety do vesmíru. Do kozmu prvýkrát letel v roku 1963, keď pilotoval kozmickú loď Vostok 5. Po tomto lete študoval na vojenskej leteckej akadémii a pokračoval v ďalšom kozmonautickom výcviku. Do vesmíru následne letel ešte dvakrát, v rokoch 1976 a 1978. Na obežnej dráhe strávil dovedna 21 dní, spresňuje AP.


Krupobitie v Maďarsku vážne poškodilo 40 domov

Silná búrka zasiahla niekoľko obcí na severovýchode Maďarska.

BUDAPEŠŤ. Krupobitie, ktoré v silnej búrke vykazujúcej črty tzv. supercely zasiahlo v utorok niekoľko obcí na severovýchode Maďarska, vážne poškodilo v dedine Szőlősardó v Boršodsko-abovsko-zemplínskej župe 40 rodinných domov. Informoval o tom vo štvrtok spravodajský server SzeretlekMagyarország.hu, podľa ktorého samospráva obce Szőlősardó sa pokúša verejnou zbierkou pomôcť tým, ktorí nemajú poistenú nehnuteľnosť. V uvedenej župe na hraniciach so Slovenskom padali krúpy veľkosti vajíčka, poškodených bolo celkom 80 obydlí. Hasiči zasahovali ešte aj v stredu dopoludnia. Podľa servera na mnohých miestach zakryli poškodené strechy fóliami, aby domy chránili pred ďalším dažďom. Supercela je priestorovo obmedzený komplex búrok, ktorého časť rotuje okolo svojej vertikálnej osi a produkuje väčšie množstvo krúp. Tie potom v menšom ohraničenom priestore spadnú, vysvetľujú meteorológovia.


O bezpečnosti nemôžeme hovoriť len keď sa to hodí, povedal Kiska

Slovenský prezident navštívil Veliteľstvo pozemných a ozbrojených síl v Trenčíne.

TRENČÍN. Bezpečnosť a ochrana našich ľudí je najdôležitejšou úlohou štátu a nesmieme o nej hovoriť iba vtedy, keď sa nám to hodí, ale mali by sme na to myslieť vždy a napĺňať naše záväzky vo vzťahu k partnerom v NATO, ale aj vo vzťahu k armáde ako celku. Počas návštevy Veliteľstva pozemných síl Ozbrojených síl SR v Trenčíne to povedal prezident Andrej Kiska. "Aj dnes po vypočutí si správy o tom, ako fungujú Ozbrojené sily, som musel skonštatovať obrovské nedofinancovanie našej armády. Tento problém sa prejavuje dlhodobo, sú tu mnohé stroje, ktoré sú staršie ako ja, je tu obrovské množstvo starej techniky," skonštatovala hlava štátu. Ako dodal, vláda dala svoj záväzok, ktorý vo Walese odprezentoval na summite Severoatlantickej aliancie, že navýši rozpočet ozbrojených síl na 1,6 percenta hrubého domáceho produktu do roku 2020. Očakáva, že keď tento záväzok dala, tak že ako zodpovedný partner a zodpovedný spojenec tento záväzok aj naplní. Podľa ministra obrany Petra Gajdoša prezident Andrej Kiska absolvoval od nástupu do funkcie návštevy viacerých vojenských útvarov na území Slovenska. Návštevu Veliteľstva pozemných síl si šéf rezortu obrany váži. "Cítim nielen v tomto podporu, ale aj pri príprave delegácie na summit vo Varšave. Rovnako cítim podporu prezidenta pri zabezpečení modernizácie a zdrojov pre rezort obrany a celkovo pre Ozbrojené sily. Som presvedčený, že aj s jeho podporou sa nám podarí dosiahnuť záväzky nielen z Walesu, ale aj z Varšavy tak, ako boli deklarované," doplnil minister obrany. Andrej Kiska v rámci utorkovej návštevy trenčianskeho regiónu absolvoval pracovné stretnutie s predstaviteľmi mesta Trenčín, vedením Gynekologicko-pôrodníckej kliniky Fakultnej nemocnice v Trenčíne, diskutoval so študentmi Gymnázia Ľudovíta Štúra v Trenčíne. Popoludní sa okrem návštevy Veliteľstva pozemných síl Ozbrojených síl SR stretol s predstaviteľmi trenčianskej neziskovej organizácie Voices a s vedením mesta Trenčianske Teplice.


Marihuana v Holandsku stále nie je úplne legálna, poslanci by mohli zrušiť právny paradox

Nákup marihuany z na to určených obchodov je v poriadku, pestovanie a následný predaj marihuany do nich je však ilegálny.

HAAG. Dolná komora holandského parlamentu odobrila v utorok tesnou väčšinou zákon, na základe ktorého sa dekriminalizuje pestovanie a predaj marihuany. Pokiaľ by tento zákon prešiel aj hornou komorou holandského parlamentu, ukončil by sa tým právny paradox, ktorý v súvislosti s predajom a nákupom hašišu a marihuany trvá v tejto krajine už dlhodobo. Nákup malého množstva marihuany z na to určených tzv. coffeeshopov je v Holandsku možný, pestovanie a následný predaj marihuany do týchto obchodov je však ilegálny. Poslanci predložený návrh schválili v pomere 77 ku 72 hlasom. Pokiaľ by takýto zákon prijala aj horná komora parlamentu, mali by coffeeshopy možnosť získavať marihuanu a hašiš od svojich dodávateľov legálne a nemuseli by sa spoliehať na pochybných predajcov. Úspech návrhu v Senáte je však podľa stanice BBC otázny. Napriek neistej budúcnosti tohto zákona považujú podnikatelia z daného odvetvia utorňajšie hlasovanie za pozitívny krok. „"Pre trh coffeeshopov je to dobrá správa, pretože sa ním konečne - pokiaľ ho schváli prvá komora - skončia mnohé aktivity, ktoré nemôžeme realizovať riadnym a transparentným spôsobom,“ povedal pre agentúru AP predseda zväzu holandských coffeeshopov Joachim Helms.